
Studiul de față îşi propune prezentarea şi analiza câ- 
torva dintre cele mai semnificative mărturii, provenind 
de la surse din veacurile XVII-XIX, referitoare la activita- 
tea religioasă a lui Constantin Brâncoveanu, precum şi la 
martiriul său şi al familiei. Ancheta noastră este centrată 
pe execuția domnului muntean, a copiilor săi şi a sfetni- 
cului lanache Văcărescu, la Istanbul, din ordinul sultanului 
Ahmed al III-lea, în 1714. În egală măsură însă, dorim con- 
turarea principalelor direcţii ale politicii religioase a prin- 
cipelui român, deoarece acest aspect, prezentat împreună 
cu martiriul, defineşte mai bine personalitatea lui Brân- 
coveanu. Fără să urmărim expunerea întregii activități a 
domnului muntean, aceasta făcând subiectul mai multor 
lucrări, şi nici prezentarea diferitelor documente referitoare 
la execuţie, fără a le pune în legătură cu întreaga viață a 
domnitorului muntean, ne propunem urmărirea personali- 
tății lui, aşa cum aceasta rezultă din faptele sale, din timpul 
vieţii principelui şi din ultimele clipe de dinaintea morții. 
Ne interesează, totodată, şi ecoul produs de execuţia sa 
în cercurile diplomatice, în presă sau în istoriografie. 

Cinstirea ca sfânt a lui Constantin Brâncoveanu este 
atestată încă de la începutul veacului al XVIII-lea, aşadar 
imediat după moartea sa. Ne amintim în acest sens că, la 
scurt timp după martiriul domnului muntean, al fiilor săi, 
Constantin, Ştefan, Radu şi Matei, şi al sfetnicului lanache 
Văcărescu, a apărut un imn închinat lor, compus de mitro- 
politul de Heracleea, Calinic, cel care va deveni patriarh 

Mărturii despre Sfinții Martiri Brâncoveni: 


ecumenic în 1726 şi care, în 1714, când a avut loc omorâ- 
rea Brâncovenilor, se afla în capitala Imperiului Otoman, 
fiind martor la eveniment. 

Textul, scris în limba greacă, a fost semnalat şi tradus 
în română de Petre Ş. Năsturel!, care a subliniat existența 
cuvântului „mucenic”, ce apare în text de trei ori, cu refe- 
rire la Brâncoveni. Intitulată Cântare de biruință. Canonul 
Domnului Vlahiei, Constantin Brâncoveanu”, cântarea cu- 
prinde tropare din care nu s-au mai păstrat decât patru: 
„lubitorilor de mucenici ai lui Hristos, să ne ospătăm 
sărind întru cântece şi veselindu-ne întru bucurii, căci lu- 
minată pomenire de mucenici stă astăzi. / S-a aprins astăzi, 
pentru iubitorii de praznice, un sfeşnic cu cinci lumâ- 
nări, ce-i luminează pe credincioşi, şi sărbătoare cu cinci 
raze de lumină, a lui Brâncoveanu cel vestit, împreună cu 
copiii lui. / Lăudaţi să fie Dincă şi, apoi, Ştefan şi, pe urmă, 
Matei, împreună cu Răducanu, cei de bun neam dintre 
Misieni”, jertfă sfântă şi evlavioasă din fața meterezelor 
acestora. / Ca nişte miei au fost junghiați de mâna călăilor 
vitejii biruitori ai lui Hristos şi inimoşii mucenici, împre- 
ună cu însuşi al lor tată, jertfiți fiind pentru Hristos şi 
pentru a Lui Maică”?. 

Se observă că autorul îi numeşte pe Constantin Brânco- 
veanu şi pe fiii săi „inimoşi mucenici”, „jertfă sfântă” pentru 


1 P.Ş. Năsturel, O mărturie grecească despre mucenicia lui Vodă 
Brâncoveanu, în „Lupta”, Paris, IX, 7, 1987, nr. 85, p. 7, reluat în 
„Verbum”, VI-VII, 1995-1996, nr. 7, pp. 289-291. 

* Ibidem. 

* Mitropolitul Calinic al Heracleei foloseşte termenul de „misieni”, 
preferând forma poetică a tradiţiei istoriografiei bizantine de 
a denumi romanitatea orientală. 

* Ibidem, în „Verbum”, VI-VII, 1995-1996, nr. 7, pp. 289-290. 


Constantin- Vodă cu cei patru fii ai săi, Constantin, Ştefan, Radu şi Matei 


„Hristos şi pentru a Lui Maică”, „vitejii biruitori ai lui Hris- 
tos”. Prin urmare, autorul, martor la execuţia domnului 
muntean şi a fiilor săi, ține să precizeze că aceştia au avut 
moarte de martiri, ucişi fiind pentru credință, motiv pen- 
tru care le-a închinat canonul de mai sus. De asemenea, 
trebuie precizat că aceste cuvinte care arată mucenicia 
lor vin nu din partea unui laic, ci a unui ierarh, adică a 
unei persoane capabile să deosebească o simplă execuție 
de o moarte martirică, fiindcă nu orice moarte trans- 
formă automat victima într-un mucenic. 

Însă, aşa cum dovedesc alte surse istorice, contempo- 
rane evenimentului, provenind, în marea lor majoritate, 
de la martori oculari, moartea Brâncovenilor a fost una 
martirică, ei refuzând să treacă la islam pentru a-şi salva 
viața şi preferând mai degrabă să moară decât să-şi aban- 
doneze credința. Prezentăm în continuare doar câteva din- 
tre aceste mărturii, care au fost publicate, oferind cititorilor 
o imagine cât mai exactă asupra împrejurărilor uciderii 
domnului muntean, a copiilor săi şi a sfetnicului lanache. 
Fără a ne propune o enumerare exhaustivă a tuturor sur- 
selor referitoare la moartea lui Brâncoveanu, am selectat 
câteva. 

De pildă, la 3 septembrie 1714, aşadar la două săptă- 
mâni de la tragicul eveniment produs la 15 august, diplo- 
matul francez la Istanbul, Des Alleurs, îi scria regelui Franţei, 
Ludovic al XIV-lea, că: „on leur proposa ă tous leur grâce, 
s'ils voulaient embrasser la r6ligion mahomâtane, ce qu'ils 
refuserent tous constamment”?. Acelaşi diplomat scrisese, cu 
o zi înainte, aşadar la 2 septembrie 1714, o scrisoare adresată 


” „Li s-a propus la toți grațierea dacă doresc să îmbrățişeze 
religia mahomedană, ceea ce ei au refuzat în mod constant.” 

lui Pontchartrin, în care, în aceiaşi termeni, descrie supli- 
ciul lui Brâncoveanu: „Le Prince de Valaquie, quatre de ses 
fils et un de ses parents ont eu la teste coupâe; l&x6cution 
s'est fait devant le Grand Seigneur, ce qui marque beaucoup 
de cruaute en lui. Quelques jours avant cela, on propose 
au Prince et ă ses enfants de se faire Turcs, moyennant 
quoi on leurs sauverait la vie, mais ils refus&rent con- 
stamment de changer de râligion”€. În mediul francez al 
veacului al XVIII-lea, aşa cum ne spune un celebru istoric 
francez din acea vreme, se ştia că domnul muntean şi-ar fi 
putut salva viața dacă trecea la islam, muftiul obținând 
grațierea sa şi a familiei sale, dar ei au rămas constanți în 
credinţa lor: „Le Muifti avoit obtenu qu'on les laisseroit 
vivre, s'ils consentoient ă se faire Musulmans””. 
Mărturii similare ne oferă, de pildă, solia lui Stanis- 
law Chometowski, voievodul Mazoviei, la Istanbul, din 
1712-1714. Desfăşurarea acestei solii a fost redată în trei 
variante, provenind de la trei persoane diferite, anume 
solul, secretarul şi un iezuit, Francisc Gosciecki. Dacă solul 
nota doar: „De curând am avut o a doua audienţă la sultan, 


Raportul. lui Des Alleurs către regele Franţei, din 3 septembrie 
1714, în: Eudoxiu de Hurmuzaki, Documente privitoare la istoria 
românilor (în continuare Hurmuzaki), vol. 1/1, Bucureşti, 1886, 
p. 430, doc. nr. DCXXXII. 

E „Prinţul Valahiei, patru din copiii săi şi unul dintre părinți 
au fost decapitaţi; execuţia s-a făcut în fața stăpânului, ceea ce 
arată marea lui cruzime. Cu câteva zile înainte de aceasta, li s-a pro- 
pus Prințului şi copiilor lui să se turcească, ca să-şi salveze viața, dar 
ei au refuzat în mod constant să-şi schimbe religia” (Scrisoarea lui 
Des Alleurs, din 2 septembrie, reprodusă de V. Mihordea, Despre 
uciderea lui Brâncoveanu şi a lui Ştefan Cantacuzino, în „Analele 
Moldovei”, II, 1943, nr. 3-4, p. 156). 

”M. Mignot, Histoire de I' Empire Ottoman, IV, Paris, 1773, p. 202. 

cu care ocazie a fost deplorabila tragedie a lui Constan- 
tin-Voievod, ucis sub sabie, împreună cu ginerele său şi 
cu trei fii.” Mai înainte, prin chinuri, fuseseră siliți să 
piarză toate averile ce le putuseră depozita în țara lor””, 
mărturia lui Gosciecki este mai detaliată, punând în lu- 
mină faptul că domnul muntean nu a permis unuia dintre 
copiii lui să-şi salveze viața prin trecerea la islam, cum 
acesta şovăise, într-un moment de deznădejde. 

Iată ce scrie Francisc Gosciecki, care a însoțit, în calitate 
de capelan, pe Chometowscki la Istanbul, despre Constan- 
tin Brâncoveanu: „Sultanul dădu atunci un firman ca să-l 
prindă viu şi să-l aducă la Țarigrad cu toată casa lui. Aşa 
se şi făcu, fără întârziere, şi au aşteptat multă vreme în 
ledi-Kule o moarte grozavă, fiind munciți între timp cu 
chinuri grele, ca să arate averile lor. În cele din urmă, omo- 
rându-i aproape, au izbutit să le afle. În sfârşit, astăzi au 
fost duşi la locul de execuție”". Autorul arată că principele 
muntean şi familia sa au fost închişi la ledi-Kule, că au fost 
torturați pentru a declara unde aveau averi şi că, în final, 
au fost duşi la locul de execuţie, o piață lângă serai, unde 
„se obişnuieşte executarea oamenilor de seamă”!. 

Urmează apoi descrierea scenei execuţiei, la care a asis- 
tat însuşi sultanul Ahmed al III-lea, aşa cum ne spune auto- 
rul, precum şi o mare mulțime de oameni: „La mijlocul pieţei 
stăteau tatăl, mama, trei fii, fiicele, ginerele mareşal, toți în 
lacrimi, şi inimile tuturor spectatorilor acestui teatru de 


* În realitate patru, anume Constantin, Ştefan, Radu şi Matei. 

” PP. Panaitescu, Călători poloni în țările române, ed. a II-a, laşi, 
1999, p. 124. 

" Ibidem, p. 138. 

" Ibidem. 

moarte băteau. Primul care-şi pierdu capul sub sabie fu 
mareşalul, ginerele domnului, şi, în acelaşi chip, pieriră în 
sânge doi fii. Mai rămânea al treilea, un băiețaş de doi- 
sprezece ani, care tremura înspăimântat. Când călăul îl 
apucă să-l taie ca pe cei dintâi, copilul strigă cât putu: «La 
vârsta mea pot avea o vină aşa de mare, care să merite o 
moarte atât de crudă? Dacă vina e numai a părinților mei, 
de ce mă pedepseşti pe mine, mare sultan? [...] Dă-mi 
voie să-mi trăiesc tinerețea! Vei vedea cu câtă credinţă îţi 
voi sluji. Dacă pe mine, creştin, mă vei elibera cu iertarea ta, 
mă voi face musulman, dacă de asta ține izbăvirea mea. 
Prefer să fiu musulman decât să mor nevinovat cu o aşa de 
grozavă pedeapsă, plătind greşelile părinteşti». Îndată, 
cuvintele au fost transmise sultanului şi acesta a trimis 
vorbă lui Cantacuzin”, întrebându-l: «dacă acela, ca pă- 
rinte, îngăduie fiului său să-şi schimbe religia, să-şi păs- 
treze viața»”"?. 

Reiese clar din pasaj că fiul cel mic, speriat de moar- 
tea ce-l aştepta, a încercat să scape cu viață, acceptând să 
se facă musulman. Nu era nicidecum vorba de o convin- 
gere religioasă în acest caz, ci de simpla dorință de a-şi 
păstra viața: „mă voi face musulman, dacă de asta ține ier- 
tarea mea”!. Prin urmare, trecerea la islam era, în acest 
caz, o posibilitate de a scăpa cu viaţă şi de ea ar fi putut 
profita şi domnul muntean, împreună cu ceilalți fii, dacă 
ar fi ținut mai mult la viața lor pământească decât la cea 
cerească, dacă şi-ar fi iubit mai mult viaţa decât pe Hristos 


'* Constantin Brâncoveanu se înrudea cu familia Cantacuzino 
prin mama sa, Stanca, sora lui Şerban Cantacuzino, domn al Ţării 
Româneşti între 1678 şi 1688, ambii fiind fiii lui Constantin Can- 
tacuzino, mare postelnic. 

* P.P. Panaitescu, op. cit., pp. 138-139. 

"+ Ibidem. 

Dumnezeu. Răspunsul sultanului vine să întărească acest 
fapt, anume că schimbarea religiei aducea grațierea. Aşa 
cum ne dovedeşte textul, sultanul l-a întrebat pe Con- 
stantin Brâncoveanu „dacă el, ca părinte, îngăduie fiului 
său să-şi schimbe religia, ca să-şi păstreze viaţa”. 

Răspunsul domnului muntean, cutremurător, de alt- 
fel, notat de acelaşi Gosciecki, certifică faptul că moartea 
lor nu a fost o simplă execuţie politică, ci un adevărat 
martiriu, ei preferând mai degrabă moartea decât apos- 
tazia: „Bătrânul a suspinat adânc şi a simțit cu cruzime în 
inimă această nouă lovitură a vorbelor prosteşti ale copi- 
lului. Deşi evlavia se lupta în el cu dragostea părintească, 
în cele din urmă evlavia a învins dragostea şi, cu glas lim- 
pede, a spus: «Din sângele nostru n-a mai fost nimeni care 
să-şi piardă credinţa. Nenorocitul acesta, deşi e fiul meu, 
dacă şi-a pierdut cinstea prin prostia sa, să-şi plătească 
capul cu sângele său». Îndată a fost tăiat şi acela şi, la 
urmă, venerabilul bătrân şi-a plecat capul sub sabia călăilor. 
Mama şi fiicele, deşi li se dăruise viața, au fost îndată vân- 
dute ca roabe”!“. 

Despre refuzul lui Constantin Brâncoveanu de a per- 
mite fiului său să-şi părăsească credinţa scrie şi călătorul 
francez Aubry de la Motraye (1674-1743). Acestuia, ajun- 
gând în slujba regelui Suediei, Carol al XII-lea, i s-au în- 
credințat mai multe misiuni la Istanbul, între care una şi 
în 1714, când a asistat la uciderea domnului muntean şi 
a familiei sale. Execuţia, la care a luat parte şi sultanul şi 
care a durat mai puțin de un sfert de ceas, s-a desfăşurat, 


* Ibidem, p. 139. 
'* Ibidem. Relatarea lui Francisc Gosciecki a fost tipărită şi în 


Călători străini despre Ţările Române, vol. VIII, ed. Maria Holban, 
Bucureşti, 1983, pp. 598-599. 

conform lui Motraye, după cum urmează: „Gâdele i-a 
pus pe toți să stea în genunchi la o oarecare depărtare 
unul de altul şi să-şi scoată căciulile din cap; şi, după ce 
le-a îngăduit să facă o scurtă rugăciune, a tăiat mai întâi, 
dintr-o singură lovitură de sabie, capul clucerului, apoi al 
ginerelui şi, apoi, al ginerelui mai mare. Dar când ridică 
sabia să taie capul celui mai tânăr, de şaisprezece ani, 
acesta, cuprins de frică, ceru să i se cruțe viața, primind în 
schimb să se facă musulman. Atunci tatăl său, dojenindu-l 
şi îndemnându-l ca, mai bine să moară de o mie de ori, 
dacă s-ar putea, decât să se lepede de lisus Hristos, numai 
pentru a trăi cu câțiva ani mai mult pe pământ, acesta spuse 
gâdelui: «Vreau să mor creştin. Loveşte», şi, îndată, gâdele îi 
reteză capul, ca şi celorlalți. În sfârşit, îl decapită şi pe 
tată. După aceea, trupurile au fost aruncate în mare, iar 
capetele duse şi expuse în fața porții celei mari a seraiu- 
lui. Şi au rămas acolo timp de trei zile. Aşa s-a sfârşit acest 
principe nefericit, după ce a cârmuit Țara Românească 
douăzeci şi şase de ani”. 

O variantă diferită față de aceste mărturii ne oferă 
francezii Des Alleurs'* şi Mignot”, precum şi veneţianul 
Andrea Memmo”, care, după ce insistă pe faptul că dom- 
nului şi familiei li se propusese salvarea vieții cu condiția 
trecerii la islam (graţierea fiindu-le obținută chiar de muf- 
tiu), fapt refuzat de aceştia în mod constant, arată că fiul 
cel mai mic, sub teroarea morții, a strigat că vrea să se facă 


" Traducerea pasajului lui Aubry de la Motraye, în Călători 
străini despre Ţările Române, vol. VIII, ed. cit., p. 527. 

'5 Raportul lui Des Alleurs către regele Franţei, din 3 sep- 
tembrie 1714, în Hurmuzaki, vol. 1/1, p. 430, doc. nr. DCXXXII. 

"H. Mignot, op. cit., p. 202. 

* Hurmuzaki, IX, p. 537. 

musulman, dar sultanul nu l-a lăsat în viață, motivând 
că alegerea fusese făcută de teama morţii, iar nu din con- 
vingere. Mignot adaugă, în plus față de Des Alleurs, că 
sultanul a poruncit ca noul musulman să fie decapitat. 
Diferenţa față de celelalte relatări, care arată că Brânco- 
veanu s-a opus la acest fapt şi însuşi fiul cel mic, la în- 
demnul părintelui său, a hotărât, în cele din urmă, să moară 
creştin, pare a proveni, în ceea ce priveşte aceste două 
surse franceze, din faptul că accentul relatării a căzut pe 
încercarea de abjurare în sine, care a şi adus o întârziere 
a execuției, nepunându-se valoare pe răspunsul domnu- 
lui la aceasta, ci doar pe nesiguranța fiului cel mic, care a 
făcut notă discordantă față de comportamentul demn al 
fraților săi: „On €x6cuta les enfants sous les yeux du 
pere; trois furent dâcapit6s sans avoir donne la plus l&găre 
marque de faiblesse. Le dernier, tout couvert du sang de ses 
freres, promit d'embrasser le Mahom&tisme, si on voulait 
lui laisser la vie”?. Celelalte surse, dintre care cea mai 
amplă este cea a lui Gosciecki, arată cât se poate de clar 
că, la intervenția lui Constantin Brâncoveanu, ezitarea 
fiului celui mic a fost depăşită, acesta mărturisind că vrea să 
moară creştin, aşa cum notează şi Aubry de la Motraye, 
care redă şi cuvintele copilului: „Vreau să mor creştin. 
Loveşte””. Completarea istoricului francez Mignot, că sul- 
tanul a dispus omorârea noului musulman, amănunt 
pe care nu l-am regăsit în celelalte surse analizate, poate 


 H. Mignot, op. cit., p. 202: „Au fost executați copiii sub 
ochii tatălui; trei au fost decapitaţi, fără să fi dat cea mai mică 
urmă de slăbiciune. Ultimul, acoperit tot de sângele fraților lui, 
a promis să îmbrățişeze mahomedanismul, dacă vor vrea să-i 
lase viața”. 

* Aubry de la Motraye, în loc. cit., p. 527. 

proveni din asimilarea de către sultan a descumpănirii 
cu abjurarea, căci, în lumea islamică, afirmarea în public a 
dorinţei de a îmbrățişa religia mahomedană echivala cu 
turcirea propriu-zisă. lar afirmaţia ulterioară a copilului, 
la îndemnul tatălui, de a rămâne creştin, putea fi văzută 
de turci ca o apostazie de la religia islamică, care se pe- 
depsea cu moartea. 

Prin urmare, analizând diferitele surse referitoare la 
ezitarea fiului cel mic, observăm că acestea nu se contra- 
zic, aşa cum ar părea la o primă vedere. Pe baza lor, con- 
siderăm că evenimentele s-au derulat astfel: deoarece pro- 
punerea făcută domnului şi familiei de a trece la islam, 
care le-ar fi adus grațierea, a fost în mod constant refu- 
zată, cum subliniază majoritatea mărturiilor, s-a trecut la 
execuție. După uciderea primilor trei fii, care nu au do- 
vedit urmă de slăbiciune, a venit rândul mezinului. Acesta, 
sub teroarea morții, a încercat să scape cu viață, prin ac- 
ceptarea de a se turci, însă, în urma intervenției tatălui 
său, a hotărât să moară creştin, afirmând acest fapt şi luând, 
la rândul lui, cununa muceniciei. Este posibil însă ca, pen- 
tru turci, afirmarea dorinței de a trece la islam să fi echi- 
valat cu turcirea propriu-zisă, iar renunțarea la acest gând 
să fi echivalat cu apostazia care, potrivit legii lor, era pe- 
depsită cu moartea. Prin urmare, completările aduse de 
cele două surse franceze, dacă vor fi adeverite şi de alte 
mărturii, nu contrazic celelalte izvoare. Ele relatează ace- 
leaşi fapte, punând însă accentul pe abjurarea propriu-zisă, 
care a şocat audiența, sau pe obiceiul musulmanilor de a con- 
sidera mărturisirea publică a islamului ca fiind echiva- 
lentă cu turcirea, celelalte ritualuri fiind secundare. 

Scena execuției Brâncovenilor apare şi într-o stampă din 
secolul al XIX-lea, imprimată la Editura loanid, realizată de 

graficianul polon Henryk Dembitzki (1830-1906)%, autor 
renumit mai ales pentru desenele sale din Războiul de 
Independenţă. Stampa cu uciderea Brâncovenilor” pare 
a surprinde tocmai dialogul dintre fostul domn muntean 
şi Matei, înainte de omorârea acestuia. În prim-plan, în 
stânga, îl vedem pe Constantin Brâncoveanu, cu lanțuri la 
mâini, ridicând o mână în sus, privind spre Matei. În fun- 
dal se vede un călău care tăiase deja capetele a trei per- 
soane, ale fiilor cei mari. Scena, zugrăvită cu atenţie la 
cele mai mici detalii şi redând foarte bine dramatismul şi 
tensiunea momentului, pare a pune accent tocmai pe acest 
dialog, redat de sursele istorice scrise, între domn şi fiul cel 
mic, pentru a-l împiedica să treacă la islam. Voievodul arată 
în sus, cu mâna stângă, parcă îndemnându-l pe Matei ca 
spre cer să-şi îndrepte atenția, spre Dumnezeu, iar nu spre 
lumea aceasta. Tot în stânga se văd câteva femei care se 
tânguiesc, probabil soția şi fiicele domnului, iar în dreapta 
este zugrăvit sultanul. 

D. Cantemir descrie, la rândul său, mazilirea şi exe- 
cutarea familiei Brâncoveanu, precizând că „nefericitul 
Brâncoveanu, cu soția şi cu cei patru fii ai săi şi cu soția 
fiului cel mai mare, care avea în brațe un copil (a rămas 
acum numai el singur printre cei vii, din tot acest neam) şi 
cu cei patru gineri (ale căror soții au rămas în Valahia) au 


* Pentru desenele lui Dembitzki, vezi A.S. Ionescu, Penel şi 
sabie. Artişti documentarişti şi corespondenți de front în Războiul de 
Independenţă (1877-1878), Bucureşti, 2002, pp. 11, 145-149, 152 şi 225. 

* Biblioteca Academiei Române, Cabinetul de Stampe, Stampa 
lui Dembitzki, Esecuțiunea familiei Brâncoveanu pe piața din Stambulu. 

fost duşi sub o pază puternică la Constantinopol”?. După 
ce au fost torturați pentru a-şi declara averile, au fost aduşi 
în fața sultanului pentru a fi executați: „Brâncoveanu, 
când l-a văzut pe călău, venind cu sabia scoasă, s-a adre- 
sat, se spune, copiilor, zicând: «Copii, țineţi-vă tare! Am 
pierdut tot ce am avut pe lumea aceasta. Să ne mântuim 
măcar sufletele noastre şi să ne spălăm păcatele cu sân- 
gele nostru!». Şi astfel a fost tăiat mai întâi Văcărescu, 
dregătorul său, în al doilea rând Matei, fiul cel mai mic, 
în al treilea rând Radul (acesta a fost logodnicul fiicei lui 
Antioh Cantemir), în al patrulea rând Ştefan, cel de-al doi- 
lea născut, în al cincelea rând Constantin, primul născut, 
iar în sfârşit însuşi sărmanul domn Brâncoveanu, ale căror 
trupuri au fost aruncate în mare, iar capetele lor, înfipte în 
sulițe lungi, au fost purtate câtva timp pe ulițele oraşului”. 
Îndemnul lui Brâncoveanu către fiii săi de a accepta 
moartea, redat în aceeaşi manieră de secretarul florentin 
al domnului, Anton Maria Del Chiaro, poate să fi fost 
preluat din opera acestuia, pe care a consultat-o, D. Can- 
temir nefiind la Istanbul în momentul execuţiei, ci în Rusia, 
acolo unde îşi găsise refugiu după lupta de la Stănileşti, 
din 1711. Cuvintele de îmbărbătare adresate copiilor săi 
sunt aceleaşi şi la Del Chiaro, care precizează că, de praz- 
nicul Adormirii Maicii Domnului, în prezența sultanului, 
a avut loc executarea domnului muntean, descrisă astfel: 


* D. Cantemir, Scurtă povestire despre stârpirea familiilor lui Brân- 
coveanu şi a Cantacuzinilor, în ldem, Opere complete, vol. VI, t. II, 
Bucureşti, 1996, p. 99. 

% Ibidem, p. 101. 

„imbrohorul supuse pe voievod la un nou interogator, la 
care Brâncoveanu răspunse fără frică, după care, la un 
semn, se apropie gealatul. Când Brâncoveanu îl văzu că 
se apropie cu sabia în mână, făcu o scurtă rugăciune şi se 
adresă fiilor săi cu următoarele cuvinte: «Fiii mei, fiți cu- 
rajoşi! Am pierdut tot ce am avut în această lume; cel 
puțin să salvăm sufletele noastre şi să ne spălăm păcatele 
cu sângele nostru»”. Del Chiaro aminteşte apoi uciderea 
lui lanache Văcărescu, a celor patru fii şi, în final, a voie- 
vodului, „părintele lor, care a fost spectator la această cru- 
zime şi barbarie”, încât „înşişi turcii se îngroziseră de 


atâta nedreptate” 


„ Aceste noi mărturii le întăresc pe cele 
precedente, demonstrând că, în faţa morţii, Brâncoveanu 
şi-a îmbărbătat copiii pentru a-şi păstra credinţa, salvându-şi 
astfel sufletele. 

N. lorga publica, în 1901, mai multe documente referi- 
toare la sfârşitul Brâncovenilor, preluate, în cea mai mare 
parte, din manuscrisul 3553, păstrat, la acea vreme, în Ar- 
hivele de Stat din Dresda, care cuprinde corespondenţă 
diplomatică din anul 1714 şi din anii imediat următori. 
De pildă, într-o scrisoare a ambasadorului Olandei la Poartă, 
Colyer, trimisă din Constantinopol, la 21 septembrie 1714, 
este descrisă execuția domnului: „Sultanul, ieşind din Di- 
van, a pus să le fie tăiate capetele, după multe chinuri în în- 
chisoare, de față cu el, înaintea chioşcului său, în colțul de- 
spre apă al Seraiului, lui Constantin Basarab, care, timp de 
douăzeci şi şase de ani, a cârmuit ca Domn țara Munteniei, 


” Anton Maria Del Chiaro Fiorentino, Revoluțiile Valahiei, laşi, 
2005, pp. 131-132. 


17 


Mărturii despre Sfinții Martiri Brâncoveni: 


împreună cu patru fii ai săi şi cumnatul”*. Cu numai 
câteva zile înainte, un raport al lui Goltz, din 1 septembrie 
1714, trimis tot din Constantinopol, spunea: „Apr&s que 
le Grand Seigneur l'a entisrement depouill de tous ses 
biens... l'a fait decapiter avec toute sa famille en sa pro- 
pre presence. L'on commenca l'6x6cution par l'ain6 de ses 
enfants, qui &taient au nombre de quatre; l'on vient apres 
eux ă son trâsorier, et ensuite, ă lui-m&me”?%. 

Rapoartele olandeze trimise din Constantinopol amin- 
tesc, la rândul lor, cruzimea execuţiei domnitorului mun- 
tean, acesta fiind obligat, aşa cum ne relatează Hochepied, 
la 7 septembrie 1714, să asiste la uciderea copiilor săi. Rând 
pe rând, au fost executați toți cei patru fii ai săi, sfetnicul, 
apoi, la urmă, domnul, „care a trebuit să vadă ticăloasa pri- 


7730 


velişte, cu o neomenie mai presus de închipuire”. Acelaşi 
Hochepied intuise bine, încă din 22 iunie 1714, că principele, 
întemnițat şi torturat la închisoarea celor Şapte-Turnuri, nu 


va scăpa cu viaţă: „Mi se pare văzut lucru că acel domn 


% Textul şi traducerea, la N. Iorga, Acte relative la căderea şi moar- 
tea lui Constantin Vodă Brâncoveanu, Bucureşti, 1901, pp. 59, 146-149. 
În parte republicate, în traducere românească, în Martiriul Sfin- 
ților Brâncoveni, ed. L.S. Desartovici, Bucureşti, 2007. 

” „După ce marele stăpân l-a deposedat complet de toate 
bunurile sale, a făcut să fie decapitat, împreună cu toată familia lui, 
în prezenţa sa. S-a început executarea cu cel mai mare dintre copiii 
săi, care erau în număr de patru; după ei a venit rândul sfet- 
nicului său şi, apoi, al lui însuşi” (Raportul lui Goltz, la N. Iorga, 
op. cit., pp. 78-79). 

“ Raportul lui Hochepied, din 7 septembrie 1714, redat şi 
tradus de N. lorga, op. cit., pp. 144-145. 

mazilit al Jerii Româneşti, după ce-l vor jumuli bine, la 
urmă va mai pierde şi viața”. 

Nu doar în rapoartele consulare, ci şi în cronicile ro- 
mâneşti, deopotrivă din Țara Românească şi Moldova, este 
redată soarta tristă a domnului muntean. De exemplu, 
Radu Popescu, în istoria sa, scrie şi el despre decapitarea 
lui Brâncoveanu, însă accentul nu cade atât de mult pe 
momentul propriu-zis al execuţiei, cât pe faptul că acest 
tragic eveniment s-a produs din cauza trădării unora dintre 
membrii familiei Cantacuzino. Dacă uciderea este redată 
destul de lacunar, prin cuvintele: „le-au tăiat capitile îna- 
intea lui, însă întâi a feciorilor, deci au lui, în zioa de 
Sântă Măria mare””, autorul subliniază cu tristețe: „Şi aşa 
s-au sfârşit Costandin-vodă cu feciorii lui şi cu avuţia lui, 
viindu-i pierirea de la neamul lui, pre cari i-au cinstit, i-au 
îmbogăţit de era ca nişte domni, iar ei, cu acest feli de 
mulțumită, i-au răsplătit””. 

O situaţie similară întâlnim şi în cronica anonimă de- 
spre Brâncoveanu, unde se spune că, din cauza intrigilor 
Cantacuzinilor la Poartă, sultanul „i-au scos în zioa de Sântă 
Maria mare, unde şădea împăratul la un foişor lângă mare, 
carele îl numesc turcii lali-Kioşkiu, pe Costandin-vodă şi 
pe 4 feciori ai lui: Costandin, Ştefan, Radul şi Matei şi pe 
Văcărescul, de le-au tăiat capetele”*. Autorul nu stăruie 


* Scrisoarea lui Hochepied, din 22 iunie 1714, reprodusă şi 
tradusă de N. Iorga, op. cit., pp. 136-137. 

” Radu Popescu, Istoriile domnilor Ţării Rumâneşti, în Cronici 
brâncoveneşti, ed. D.H. Mazilu, Bucureşti, 1988, p. 325. 

* Ibidem. 

“ Istoria Țării Româneşti de la octombrie 1688 până la martie 1717 
(Cronica anonimă despre Brâncoveanu), în Cronici brâncoveneşti, ed. 
cit., pp. 300-301. 

asupra uciderii, deşi punctează esenţialul, ci ține să pre- 
cizeze: „A căror fapte auzindu-le pământenii noştri toți, 
încă şi streinii să mira cum şi în ce chip acei ce au văzut bine, 
cinste, milă de la Costandin-vodă şi multă bogăţie cât era 
îndestulaţi de toate, aceea au fost vrăjmaşii cei mai mari” ”. 

|. Neculce, pe un ton mai dur, datorat faptului că domnul 
muntean nu-l sprijinise în mod deschis nici pe D. Cantemir, 
nici pe țarul Petru în lupta de la Stănileşti, menţionează 
şi el: „Deci l-au scos şi au tăet capetele, întâi a patru cu- 
coni ai săi, apoi şi a lui şi a câțiva boiari, slugi ale lui. lar pe 
doamna şi pre alte slugi le-au ținut încăşi vreo 2 ani la în- 
chisoare şi apoi i-au slobozit”*. Şi cronica expediției tur- 
cilor în Moreea, surprinde, la rândul ei, mazilirea domnu- 
lui, torturarea sa, decapitarea lui şi a familiei şi aruncarea 
trupurilor în mare. lată cum este redată execuția propriu-zisă: 
„Deci, după ce i-au scos, întâi au tăiat pe Constantin bei- 
zade, apoi pe Ştefan, apoi pe Răducan, pe Mateiu, pe Vă- 
cărescul, apoi şi pe Constandin-vodă””. 

Mazilirea domnului, plecarea acestuia cu familia la 
Istanbul, întemnițarea şi torturarea, precum şi executarea 
sa şi a copiilor, împreună cu sfetnicul lanache, sunt descrise 
totodată şi de cronici versificate, cuprinse în câteva ma- 
nuscrise româneşti, datând din secolele XVIII-XIX. D. Simo- 
nescu'*, care le-a studiat, a găsit nouă astfel de manuscrise, 


* Ibidem, p. 301. 

% 1. Neculce, Letopiseţul Țării Moldovei, în Cronici brâncove- 
neşti, ed. cit., p. 350. 

” Istoria oştirei ce s-au făcut asupra Moreii la anul 7223 <1715>, 
în Cronici brâncoveneşti, ed. cit., pp. 335-336. 

*% D. Simonescu, Lciderea lui Constantin Brâncoveanu (15 au- 


gust 1714), în ldem, Cronici şi povestiri româneşti versificate (sec. 
XVII-XVIII), Bucureşti, 1967, pp. 55-68. 

redate şi în repertoriul manuscriselor cronicilor interne, 
alcătuit de I. Crăciun şi A. Ilieş”, la acestea adăugându-se 
încă unul, nemenționat de cele două lucrări, dar amintit de 
G. Ştrempel.“ Intitulate Istoria lui Costandin vodă Brâncovea- 
nul, aceste cronici ritmate se află în următoarele manuscrise 
româneşti: manuscrisul“ 21 de la Biblioteca Academiei 
Române” (copie din 1857 a textului din 1730), ms. 1344 de 
la BAR (copie din 1797), ms. 1629 de la BAR (scris în 
1756-1778), ms. 2150 de la BAR (datând de la mijlocul se- 
colului al XVIII-lea), ms. 3049 de la BAR (1818), ms. 3078 
de la BAR (copie din 1809), ms. 4730 de la BAR (copie de 
la mijlocul veacului al XIX-lea), ms. 4257 de la Biblioteca 
Naţională (copie de la sfârşitul secolului al XVIII-lea, în- 
ceputul secolului al XIX-lea), ms. din fondul Erdelyi level- 
ter, fasc. VI, doc. 345 de la Arhivele Statului din Budapesta 
(ante 1761). La acestea se adaugă ms. 3477 de la BAR, 
pomenit de G. Ştrempel, datând din secolul al XIX-lea. 
Interesant este faptul că manuscrisul păstrat la Budapesta 
se afla, la 1761, „printre materialele de propagandă îm- 
potriva uniţilor, strânse de generalul austriac Buccow, 
cel care a înăbuşit rezistența ortodocşilor din Transilvania” ”. 
Acesta a adunat, de la Sofronie din Cioara, în 1759, şi ver- 
surile despre uciderea lui Brâncoveanu. 


* 1. Crăciun, A. Ilieş, Repertoriul manuscriselor de cronici interne, 
secolele XV-XVIII, Bucureşti, 1963, pp. 179-182. 

“ G. Ştrempel, Catalogul manuscriselor româneşti, vol. II, Bu- 
cureşti, 1987, p. 139. 

“ Prescurtat în continuare ms. 

* Citată în continuare ca BAR. 

* D. Simonescu, op. cit., p. 58. 

Analizând manuscrisele, D. Simonescu a ajuns la con- 
cluzia că arhetipul cronicii s-a pierdut, dar că între dife- 
ritele variante nu sunt deosebiri semnificative, deoarece 
copiştii nu au făcut modificări de conţinut. Nici numele 
autorului nu este cunoscut, dar se presupune că este un 
cărturar, aşa cum dovedeşte stilul redactării. Sunt descrise 
pe rând venirea în Ţara Românească a trimisului sultanu- 
lui, cu firman de mazilire, plecarea domnului, în ciuda re- 
gretelor boierilor, parcurgerea drumului până în capitala 
otomană, întemnițarea şi torturarea sa şi, în final, execuția. 


"+ în ziua de „Sântă 


După ce „tot postul l-au muncit 
Maria Mare”, sultanul porunceşte uciderea lor publică. Tex- 
tul cronicilor pune în lumină şi faptul că Brâncoveanu îşi 
îmbărbătează copiii să accepte moartea, statornici în cre- 
dinţa lor, cu bucuria întâlnirii cu Domnul: „Ce vom să ne 
facem, tăiculiță, / Că vom să ne pristăvim / Şi de lume ne 
lipsim. /lar Costandin-vodă dulce îi săruta / Şi den gură 
îi mângâia / Nu vă, fiilor, spăreați, / Ci pe Dumnezeu ru- 
gați, strigați / Şi strigaţi cu tărie / Şi cu glas de bucurie, / 
Că puţintică durere vom lua, / Cu Dumnezău din ceri ne 
vom încununa. / Atunci gealatu i-au luatu / Şi pe rând că 
i-au tăiatu”*. Se vede clar că accentul cade pe bucurie, pe 
nădejdea unirii cu Domnul, la care vor ajunge după răb- 
darea durerii execuţiei, care, aşa cum continuă textul, are 
loc imediat. Autorul redă apoi impactul puternic produs 


“ Biblioteca Academiei Române, Manuscrise-Carte rară (în 
continuare BAR), Ms. rom. 2150 (în continuare Ms. rom. 2150), 
ff. 105-106, redat de D. Simonescu, op. cit., p. 65. 

* BAR, Manuscrise-Carte rară, Ms. rom. 2150, f. 106, redat 
de D. Simonescu, op. cit., p. 65. 

în capitala otomană de această execuție: „Că tot Ţarigradu 
s-au mirat / Cum tatăl cu fiii s-au tăiat! / Şi toți, într-un ceas 
din zi, / În veci să vor pomeni”*. 

D. Simonescu mai aminteşte şi un manuscris româ- 
nesc, păstrat la Cluj, care conţine o poezie asemănătoare, 
redactată de Pavel Popovici, în 1813, şi care redă pe scurt 
executarea domnului muntean, rezultat al intrigilor boie- 
reşti la Poartă: „O, pizma câtu-i de mare / Şi câtă face 
stricare! / Aşa şi pre acest domn mare / Pizma-l trase la 
pierzare. / Boerii rău sfătuiră / Şi turcilor îl pârâră, / Nu 
că doar ar fi vinovat, / Ci că nu plini al lor sfat”. Acuzaţia 
adusă contra domnului, aşa cum apare în acest text, este 
politica antiotomană şi favorabilă Imperiului Habsbur- 
gic. Sultanul „foarte rău s-a supărat”“ şi pe Constantin 
„la moarte l-au judecat, / Şi numele lui l-au stins, / Cu a fe- 
ciorilor lui l-au prins, / Scoțându-i din viața lumească / 
Cu sabia cea turcească”. 

Variante similare celor de mai sus au fost transmise şi 
prin folclor, acolo unde s-a păstrat nealterat refuzul lui 
Brâncoveanu de a trece la islam, pentru a-şi salva viața. 
Poeziile populare redau cu claritate dialogul dintre sul- 
tan şi domnul muntean: „De ţi-e milă de copii / Şi de vrei 
ca să mai fii, / Lasă legea creştinească / Şi te dă-n legea tur- 
cească”. Răspunsul lui Brâncoveanu, impresionant, vine 
imediat: „Facă Domnul ce o vrea; / Chiar pe toți de mi-i 


“ BAR, Manuscrise-Carte rară, Ms. rom. 2150, f. 106, redat 
de D. Simonescu, op. cit., p. 65. 
“ Textul manuscrisului de la Cluj este reprodus de D. Si- 
monescu, op. cit., p. 67. 

* Vezi textul la D. Simonescu, op. cit., p. 67. 
* Ibidem. 

tăia, / Nu mă las de legea mea””. Se remarcă faptul că 
folclorul a conservat, de-a lungul timpului, în mod corect, 
păstrarea credinţei ortodoxe de către principele muntean 
şi refuzul acestuia de a trece la islam, posibilitate care i s-a 
propus şi care i-ar fi adus salvarea vieții pământeşti. 
Important de menționat, în acest context, este că mar- 
tiriul Brâncovenilor e amintit de N.M. Vaporis", în lu- 
crarea sa dedicată noilor mucenici ortodocşi din vremea 
stăpânirii turceşti, din veacurile XV-XIX. Autorul a cules 
informații despre martirii ortodocşi ucişi de otomani şi a 
menționat, pentru fiecare în parte, câteva elemente din 
viața lor, anume: perioada şi locul în care aceştia au trăit, 
meseria lor (dacă aceasta este cunoscută), felul şi data mar- 
tiriului. Prezentarea vieților martirilor este precedată de 
un studiu în care se analizează pe scurt situaţia creştinilor 
în Imperiul Otoman” şi modul în care se ajungea la exe- 
cutarea lor. Autorul subliniază că islamul nu a susținut 


* Textul redat în „Apostolul”, XI, 1934, nr. 10, pp. 163-174, 
reluat de N. Stoicescu, op. cit., în loc. cit., p. 491. Vezi şi Şt. lo- 
nescu, P.l. Panait, Constantin- Vodă Brâncoveanu, Bucureşti, 1969, 
pp. 299-300. 

” Pr. N.M. Vaporis, Mărturisitori ai lui Hristos. Vieţile noilor 
mucenici din vremea stăpânirii turceşti (1437-1860), Bucureşti, 2002, 
pp. 184-186. Alături de Constantin Brâncoveanu, cu fiii săi şi sfet- 
nicul lanache, lucrarea mai menţionează, dintre români, şi pe 
Antim Ivireanul între aceşti noi mucenici. 

* Pentru situaţia creştinilor şi a Bisericii în Imperiul Otoman, 
vezi V. Panaite, Pace, război şi comerț în Islam, Bucureşti, 1997; 
S. Runciman, The Great Church în Captivity, Cambridge, 1968; 
Th. H. Papadopoullos, Studies and Documents Relating to the History of 
the Greek Church and people under Turkish Domination, Bruxelles, 
1952; C.G. Papadopoullos, Les privileges du Patriarchat ecumeniqgue 
dans l' Empire Ottoman, Paris, 1924. 

convertirile forțate”, dar că, mai ales în perioada decă- 
derii Imperiului Otoman, legea islamică (şeriatul), care nu 
prevedea moartea decât pentru trădare, a fost mereu încăl- 
cată, creştinii ajungând, dintr-un motiv sau altul, în situația 
de a opta între convertirea la credința musulmană şi sufe- 
rirea unor pedepse sau chiar moartea. Între cei nouăzeci 
şi doi de martiri care au fost decapitaţi, din totalul martirilor 
despre care ştim că au fost omorâți în diferite moduri, se 
numără şi domnul muntean, împreună cu fiii săi, Constan- 
tin, Ştefan, Radu şi Matei, şi sfetnicul lanache Văcărescu. 

Despre regimul greu de detenţie la care a fost supusă 
familia Brâncovenilor, mărturiile abundă şi sunt impre- 
sionante. Aproape toate sursele vorbesc despre torturarea 
lui Constantin Brâncoveanu şi a copiilor săi, în scopul de 
a-i face să declare averile din ţară sau din alte locuri. 

Şi în presa europeană a vremii au apărut referiri la 
situația Brâncovenilor în timpul detenţiei lor la Istanbul, 
punctându-se situaţia grea şi tortura la care au fost supuşi. 
De pildă, Le journal historique din Verdun, din august 1714, 
nota că membrii familiei au fost întemnițați separat, pentru 
a nu putea comunica între ei: „ce Prince et ses enfants ont 
te emprisonnâs au château des Sept-Tours; qu'on les avaient 
s&pares, en sorte qu'ils ne pouvaient point se voir, s'en- 
tendre ni se communiquer par lettres, soit entre eux, soit 
avec aucune personne du dehors, ni du dedans de leur 


* „Deşi islamul, de obicei, nu susține convertirile forțate şi 
nici nu acceptă convertirile neîntemeiate pe convingerea sin- 
ceră, aceste prescripții erau adesea nesocotite. Ca urmare, avem 
convertiri la islam făcute din dorința de a scăpa de pedeapsă” 
(Pr. N.M. Vaporis, op. cit., p. 17). 

prison”* 


. Raportul olandezului Colyer, din 10 mai 1714, 
aduce noi lămuriri: „Zi şi noapte, Domnul stă închis într-o 
cameră întunecoasă, adânc supt fața pământului, iar soția 
lui, care şi ea a trebuit să-şi dea juvaierele, stă într-o odaie 


de sus, bine păzită”” 


„ informaţie pe care o regăsim şi la 
Hochepied, la 15 mai, acelaşi an: „L-au adus pe acest prin- 
cipe nenorocit şi pe acei fii ai lui, precum şi trei boieri 
fruntaşi, într-o adâncă groapă supt pământ, unde, din lipsă 
de lumină, nu pot arde lumânări, nici candele, despărțit 
de soţia lui”. Despre torturarea lor pentru a-şi declara 
averile scrie şi Gazette de France, în numerele din mai până 
în august 1714, dar şi Le Mercure Galant din Paris, pre- 
cum şi amintitul jurnal din Verdun”. 

Călătorul francez Paul Lucas, aflat la Constantinopol 
în vara anului 1714, şocat de lăcomia marelui vizir şi de 
crimele făcute de acesta pentru a acumula bogății, se re- 
ferea şi la moartea domnului muntean, despre care nota, 
în septembrie 1714: „Sous de fausses accusations, pour 
les d&pouiller de leurs biens, il y a quelques jours que l'on 
fit couper la teste au prince de Valachie et ă ses enfants, 


* L. Baidaff, La mort de Constantin Brâncoveanu et la presse 
europeenne (1714), în „Revue Historique du sud-est europen”, 
1929, nr. 1-3, p. 67. „Acest Prinţ şi copiii săi au fost întemnițați în 
castelul Şapte Turnuri; ei au fost separați, ca să nu se poată 
vedea, nici auzi, nici comunica prin scrisori, nici între ei, nici cu 
altă persoană din interior sau din afara închisorii”. 

” Raportul ambasadorului olandez Colyer, din 10 mai 1714, 
în N. lorga, op. cit., p. 133. 

* Raportul lui Hochepied, din 15 mai 1714, la N. lorga, op. 
cit., pp. 133-134. 

” Ibidem, pp. 64-70. 

apres leurs encore fait soufrir des questions horribles pour 
lui faire dire ou il avait tous ses biens”*. 

Despre faptul că domnul muntean „e chinuit în fiecare 
zi pentru a se aduce la lumină averea sa”” scria olandezul 
Hochepied, la 28 iulie 1714, iar iezuitul Francisc Gosciecki 
amintea, la rândul său, că Brâncoveanu e supus la „chinuri 
grele”“. Referiri la regimul de detenţie, la tortură şi la 
moartea voievodului muntean fac, de asemenea, şi Goltz“!, 
Colyer“”, Aubry de la Motraye“”, venețienii Memmo“, 
Vettor Zane” şi Alvise Mocenigo“, ambasadorul francez 


* „Sub false acuzaţii, pentru a-i deposeda de bunuri, acum 
câteva zile a făcut să cadă capul prințului Valahiei şi al copiilor 
săi, după ce-i făcuse să sufere lucruri oribile pentru a-l face să de- 
clare unde avea toate bunurile sale”. Scrisoarea lui Paul Lucas, 
redată de T. Holban, Despre moartea lui Constantin Brâncoveanu, 
în „Revista Istorică”, XXII, 1936, nr. 1-3, pp. 45-46. 

* Scrisoarea lui Hochepied, din 28 iulie 1714, la N. Iorga, op. 
cil pi 197, 

“ Francisc Gosciecki, în Călători străini despre Țările Române, 
vol. VIII, ed. cit., p. 598. 

“ Raportul lui Goltz, din septembrie 1714, la N. Iorga, op. 
cit: p:-78. 

“ Raportul lui Colyer, din septembrie 1714, la N. Iorga, op. cit., 
p. 148: Domnul a fost decapitat „după multe chinuri, în închisoare”. 

“ Relatarea lui Aubry de la Motraye, în Călători străini despre 
Țările Române, vol. VIII, p. 524. 

“ Raportul bailului venețian, Andrea Memmo, către dogele 
Veneţiei, despre executarea lui Constantin Brâncoveanu şi a co- 
piilor săi, scris la 31 august 1714, în Hurmuzaki, IX, p. 537, doc. 
DCLXXXV, şi raportul anterior, din 13 iulie 1714, despre tor- 
turarea lor, în op. cit., p. 536, doc. DCLXXXIII. 

“ Raportul lui Vettor Zane către dogele Veneţiei, din 28 iulie 
1714, despre torturarea lui Constantin Brâncoveanu, în Hurmu- 
zaki, vol. IX, p. 536, doc. DCLXXXIV. 

Se Raportul lui Alvise Mocenigo şi al lui Andrea Memmo, din 
26 mai 1714, în Hurmuzaki, vol. IX, p. 535, doc. DCLXXXII. 

Marchizul De Bonnac”, Del Chiaro, D. Cantemir” sau 
Cronica anonimă despre Brâncoveanu”. Detalii legate de mo- 
dul de tortură, aplicat pentru a mărturisi averile sale, ne 
oferă raportul rezidentului imperial Fleischmann”, din 
iulie 1714. Acesta, într-un raport către Consiliul de răz- 
boi, din 22 iulie, nota: „Principele valah depus e încă in- 
terogat în chip mizerabil şi chiar în prezenţa soției, copi- 
ilor şi prietenilor săi, şi aceştia în fața sa, astfel încât şi-a 
dezvăluit deja cea mai mare parte a banilor şi bunurilor 
avute, printre altele, la Veneţia şi în Transilvania” 7. Tor- 
turarea domnului muntean dura de multă vreme, căci, la 
28 iunie 1714, acelaşi Fleischmann scrisese: „Principele 
valah Constantin Basarab, aflat în detenţie la Şapte Tur- 
nuri, a fost dat pe mâna lui Bostangi-Paşa, la 15 ale lunii, şi, 
din acelaşi moment, torturat într-un chip de nedescris, cu 
roata la cap şi la mâini, arderea pieptului şi multe alte 


“ Raportul ambasadorului francez, Marchizul De Bonnac, 
către regele Franţei, din 12 noiembrie 1716, despre moartea lui 
Constantin Brâncoveanu, în Hurmuzaki, vol. VI, Bucureşti, 1878, 
p. 166, doc. XCIII. 

“ Anton-Maria Del Chiaro Fiorentino, op. cit., p. 131: Sultanul a 
ordonat „supunerea lui, ca şi a fiului cel mare, la grele torturi”. 

“ D. Cantemir, op. cit., p. 101. Brâncoveanu şi fiul său cel mai 
mare au fost supuşi „timp de cinci zile, la cele mai cumplite cazne”. 

” Istoria Ţării Româneşti de la octombrie 1688 până la martie 
1717 (Cronica anonimă despre Brâncoveanu), ed. citată, p. 300. Cu 
„multe cazne ce l-au căznit pe Costandin-vodă şi pe feciorii lui”. 

” Raportul rezidentului imperial Fleischmann din iunie 1714, 
editat de C. Giurescu şi N. Dobrescu, Documente şi regeste privi- 
toare la Constantin Brâncoveanu, Bucureşti, 1907, doc. 410, p. 268 
(Mulţumim dlui. Bogdan Popa, cercetător ştiinţific la Institutul de 
Istorie „Nicolae lorga”, pentru traducerea în română a textelor 
citate, publicate în limba germană în colecția amintită). 

” Ibidem, doc. 413 din 22 iulie 1714, p. 269. 

feluri groaznice, şi interogat din pricina avuțiilor sale ce 
trebuie să fie ascunse; astfel încât trebuie să reziste la vârsta 
sa înaintată aceste dureri groaznice şi astfel să îşi apere 
viața. Acelaşi tratament a fost deja dat şi fiilor săi”?. O in- 
formaţie interesantă ne este dată de Fleischmann, printr-un 
raport al său din 22 mai 1714, în care acesta specifică sta- 
tutul banilor de la Veneţia, amintiţi ca „vakuf sau lega- 
tum ad pias causas”. Cu alte cuvinte, se confirmă faptul 
că o parte din banii de acolo aveau scopuri caritabile, aşa 
cum însuşi Brâncoveanu scria în hrisovul său din 1 sep- 
tembrie 1707, prin care dobânda banilor de la Zecca Ve- 
neției revenea Academiei Domneşti şi Mănăstirii Sf. Sava 
din Bucureşti”. 

Decapitarea domnului este, de asemenea, redată de 
Fleischmann: „Însă numitul bun principe valah a fost de- 
capitat public, devreme, la ceasurile 9, împreună cu toți 
cei patru fii ai săi şi ginerele, în prezenţa sultanului, care 
asista la acest spectacol trist de pe nava sa de la pavilio- 
nul imperial, aflat pe țărmul mării, după care capetele şi 
corpurile tuturor acestora au fost duse în fața primei porți 
a Seraiului şi sunt expuse până mâine. Acum văduva 
principelui şi fiicele sunt încă arestate la Bostangi-Paşa şi 
aşteaptă ieşirea din starea lor dureroasă”. 

Aşa cum am văzut, despre întemnițarea domnului, tor- 
turarea sa şi a copiilor săi, refuzul de a-şi schimba religia 
pentru a-şi salva viețile şi moartea lor vorbesc numeroase 


” Ibidem, doc. 410, din 28 iunie 1714, p. 268. 

” Ibidem, doc. 407, din 22 mai 1714, p. 267. 

” Vezi infra. 

* C. Giurescu şi N. Dobrescu, Documente şi regeste privitoare 


la Constantin Brâncoveanu, ed. cit., doc. 414 din 15/27 august 
1714, p. 270. 

surse contemporane evenimentului, provenind de la rela- 
tările ambasadorilor francezi, olandezi, venețieni la Con- 
stantinopol, din scrierile călătorilor străini aflați în capitala 
Imperiului Otoman la acea dată sau din cronicile româ- 
neşti. Presa vremii conține, de asemenea, semnificative 
pasaje referitoare la aceste aspecte, căci evenimentele au 
cutremurat lumea, „fait raisonner bien du monde”7, aşa 
cum scria Le Mercure Galant, în 1714. 

După execuţie, trupurile au fost aruncate în mare, de 
unde au fost luate şi îngropate în insula Halki, în timp ce 
capetele au fost purtate prin oraş, spre groaza celor pre- 
zenți. Un amănunt interesant legat de acest aspect ne oferă 
raportul inedit din 2 septembrie 1714, al emisarului rus 
P.P. Şafirov”, cel care jucase un rol de seamă în negocie- 
rile ruso-otomane care au dus la încheierea păcii de la 
Prut, din 12 iulie 1711”, ce a urmat luptei de la Stăni- 
leşti. După ce menționează că Brâncoveanu „a primit o 
aspră pedeapsă; el şi-a pierdut fiii şi apoi a fost executat”, 
cancelarul rus aminteşte că, în urma execuției, trupurile 
au zăcut întreaga zi „în faţa grădinilor sultanului”, apoi au 
fost aruncate în mare, iar cel care s-a ocupat „în chip 


” Vezi L. Baidaff, op. cit., p. 65. 

78 Raportul lui P.P. Şafirov din 2 septembrie 1714, la T.G.A.D.A., 
fond 68, opis 1. Arhivele Naţionale Istorice Centrale (în conti- 
nuare ANIC), Microfilme Rusia, rola 17, c. 133 (Mulţumim dlui. 
Marian Stroia, cercetător ştiinţific la Institutul de Istorie „Nicolae 
orga”, pentru amabilitatea de a ne traduce acest document). 

” Despre Pacea de la Prut şi rolul jucat de baronul rus P.P. Şa- 
firov în acest context vezi: A. Boldur, Expediția de la Prut din 1711, în 
„Studii şi cercetări istorice”, XIX, 1946, pp. 47-86, şi, mai recent, 
M. Stroia, Românii în confluența europeană în secolul al XVIII-lea, 
Bucureşti, 2004, pp. 50-54. 

amănunțit” de îngroparea în ritul bizantin a Brâncove- 
nilor a fost fratele patriarhului de Ierusalim, care era, la 
acea dată, Hrisant Notara, personalitate a vieţii culturale şi 
religioase a timpului, cu care domnul muntean avusese 
bune relații. Prin urmare, reținem detaliul lui Şafirov, 
anume că trupurile Brâncovenilor au fost înmormântate 
prin purtarea de grijă a fratelui patriarhului de Ierusalim, 
Hrisant Notara. Despre soția şi fetele domnului, Şafirov 
scria că sunt arestate şi ținute sub pază la Bostangi-başa. 
Abia în 1720 trupul lui Constantin Brâncoveanu a fost 
adus la Bucureşti şi înmormântat la Biserica „Sfântul Gheor- 
ghe Nou”“, în taină, punându-se o candelă" doar deasupra 
mormântului, cu numele celui decedat. În iunie 1914, V. 
Drăghiceanu a descoperit că acolo este înmormântat dom- 
nitorului muntean, pornind de la descifrarea inscripției 
candelei, fapt confirmat şi de cercetările arheologice din 1932, 
când o echipă de arheologi şi doctori, între care N. Mino- 
vici şi Fr. Rainer, a analizat oasele din punct de vedere 
medico-legal şi a adeverit că acestea sunt ale voievodului 
ucis. Decapitarea, atestată de izvoarele istorice, era astfel 
confirmată şi de ancheta medico-legală, care a stabilit că 
pe o vertebră cervicală există un semn de tăietură cu un corp 


“ Mănăstirea Hurez fusese construită ca necropolă dom- 
nească, dar înmormântarea domnului nu s-a putut face acolo, 
deoarece, în 1720, când trupul său a fost adus în ţară, Oltenia se 
afla sub ocupaţie austriacă. 

* Candela poartă următoarea inscripţie: „Această candelă ce 
s-a dat la Sfântul Gheorghe Nou luminează unde odihnesc oasele 
fericitului Domn Costandin Brâncoveanu Basarab Voievod şi este 
făcută de Doamna Măriei Sale Maria, care şi Măria Sa nădăjdu- 
ieşte în Domnul, iarăşi aicea să i se odihnească oasele (lulie 21 
zile 7227 [1720]”). 

tăios“”. Reînhumarea osemintelor domnului a avut loc în 
1934, precedată de o procesiune solemnă, la 21 mai, cu 
participarea Patriarhului Miron Cristea“. 

Soţia principelui, Maria Brâncoveanu, ginerii şi nepotul 
Constantin au fost surghiuniţi în Asia Mică, la Kutahya, 
după ce fuseseră întemnițați o vreme la Istanbul, pentru ca, 
în 1717, să se întoarcă în Țara Românească, în alaiul lui loan 
Mavrocordat, fratele lui Nicolae Mavrocordat. Hochepied, 
într-un raport din 8 februarie 1715, aminteşte de soarta 
celor rămaşi în viață, precum şi de tăierea capului unei slugi 
a fostului domn muntean, care avea o pungă de guivaiere, 
încredințată lui spre păstrare de Maria Brâncoveanu şi care, 
înainte de a fi descoperit, fusese adăpostit mai bine de trei 
luni, în capitala otomană, de un preot grec. Soţia voievo- 
dului a fost scoasă din închisoarea Bostangi-başa din Is- 
tanbul cu bani de la Ştefan Cantacuzino, noul domn al 
Ţării Româneşti, care se temea de ea şi care a preferat 
surghiunirea ei în Asia Mică, împreună cu restul familiei. 
Hochepied, impresionat de soarta lor, conchidea: „aşa 
încât, aceşti oameni sunt necăjiţi de ţi-e mai mare jalea”*. 
Despre atitudinea ostilă a lui Ştefan Cantacuzino față de 
Maria Brâncoveanu şi trimiterea ei în surghiun aminteşte 
şi cronica anonimă, unde citim: „Şi nu s-au îndestulat 


* Amănunte la N. Şerbănescu, Mormântul voievodului martir 
Constantin Brâncoveanu, în „Biserica Ortodoxă Română” (în con- 
tinuare BOR), XCVIII, 1980, nr. 1-2, pp. 109-144. 

* Vezi şi |. Lupaş, Mucenicia Brâncovenilor, Cluj, 1937. 

“ Raportul lui Hochepied, din 8 februarie 1715, redat de 
N. lorga, Ştiri despre veacul al XVIII-lea în Ţerile noastre, după cores- 
pondențe diplomatice străine, în „Analele Academiei Române. Memo- 
riile Secţiunii Istorice” (în continuare AARMSI), s. II, t. XXXIII, 
1909, nr. 1, pp. 11-14. 

Ştefan-vodă numai pre moartea lui Costandin-vodă şi a 
feciorilor lui, ci încă, fiind doamna şi ginerii lui Costandin- 
vodă şi alți oameni ai lui scăpați din primejdia morții, pre 
carele vrea turcii să-i sloboază să vie în ţară, iar el s-au 
sfătuit cu tată-său şi cu sfetnicii lor că nu să cade să vie în 
țară, ci să-i facă surgun”*”. Cronica arată în continuare cum 
noul domn a obținut surghiunirea familiei lui Brâncoveanu 
„la Kiutaiu, în Anadol”*€. 

Motivele principale ale mazilirii, pomenite cel mai des 
în sursele vremii, sunt legăturile lui Constantin Brânco- 
veanu cu Imperiul Habsburgic, Rusia şi alte state europene, 
în vederea unei politici antiotomane, fapt care constituia 
o trădare a domnului în raport cu Imperiul Otoman, Țara 
Românească fiind un stat tributar acestuia, pe de o parte; 
dar şi dorinţa turcilor de a lua averile principelui muntean, 
pe de altă parte. La acestea, amintite în mod constant de 
izvoare, Del Chiaro mai enumeră, între capetele de acuzare 
trimise Porții Otomane contra lui Brâncoveanu prin unel- 
tirile boierilor, şi următoarele: cumpărarea de proprietăți 
în Transilvania pentru a se refugia acolo la nevoie, im- 
punerea de noi impozite asupra țării”, primirea titlului 
de prinț al Imperiului Habsburgic, baterea de monede cu 
chipul său, consimțirea la trecerea lui Toma Cantacuzino 
de partea ruşilor, în 1711, depunerea de bani la Viena şi 
Veneţia şi procurarea din Transilvania a unor trâmbiţe din 
argint, fapt considerat insolent, căci „însuşi Marele Sultan 


* Istoria Țării Româneşti de la octombrie 1688 până la martie 1717 
(Cronica anonimă despre Brâncoveanu), ed. cit., p. 303. 

% Ibidem. 

“ Politica fiscală a domnului a fost nevoită să ţină cont de ce- 
rințele turcilor, care măreau în mod constant pretenţiile față de 
Țările Române. 

nu le poseda”*. După expunerea motivelor de acuzare, 


Del Chiaro declară: „Acestea au fost principalele capete 
de acuzare trimise Porții cu scopul de a-l ucide, împre- 
ună cu toată familia sa, pe unul din cei mai buni domni 
ce a avut Valahia””. 

Aceste acuzaţii au fost întărite cu peceți boiereşti falsi- 
ficate la Braşov”, despre care aminteşte nu doar Del Chiaro, 
ci şi Cronica anonimă, unde se afirmă: „Şi fiind Dumitraş- 
cul hatmanul, fratile lui Mihaiu-vodă, pribeag în Ardeal, 
la Braşov, fiind ginere lui Mihai spătariul Cantacuzino, 
la dânsul au trimis de au făcut toate peceţile boierilor 
Ţării Rumâneşti şi le-au trimis aici la socru său, Mihai 
spătariul, de au făcut arzuri despre țară, pârând pre dom- 
nul că este hain şi bogat şi alte vorbe viclene de-ale lor, şi 
acelea trimițându-le Dumitraşco hatmanul la frate său, 
Mihai-vodă, le-au dat turcilor care [...] i-au făgăduit dom- 
nia lui Mihai-vodă””!. În falsificarea peceților un rol im- 
portant l-a avut, aşa cum reiese din cronică, Dumitraşcu 
Racoviţă, ginerele lui Mihai Cantacuzino spătarul şi fra- 
tele lui Mihai Racoviţă, fostul domn al Moldovei. 

Constantin Brâncoveanu, deşi înrudit cu familia Can- 
tacuzino şi binevoitor față de aceasta mai ales în prima parte 
a domniei, s-a depărtat de ea treptat”, deoarece Canta- 
cuzinii optau pentru o politică antiotomană deschisă, 


% Anton-Maria Del Chiaro Fiorentino, op. cit., pp. 117-118. 

“” Ibidem, p. 118. 

”“ Ibidem, p. 116. 

” Istoria Ţării Româneşti de la octombrie 1688 până la martie 
1717 (Cronica anonimă despre Brâncoveanu), ed. cit., p. 297. 

* Vezi R. Şt. Ciobanu, Constantin Vodă Brâncoveanu şi Cantacu- 
zinii, în Constantin Basarab Brâncoveanu, Slatina, 2004, pp. 342-360. 

favorabilă ruşilor, în timp ce domnul muntean era adep- 
tul unei alianțe antiotomane făcute în taină, pentru a nu ex- 
pune Ţara Românească unui atac otoman, în condiţiile în 
care raportul politico-juridic al Ţării Româneşti față de 
Poarta otomană era acela al unui stat tributar”. Prin ur- 
mare, Constantin Brâncoveanu a avut corespondenţă cu 
puteri antiotomane, dar în taină, în timp ce, oficial, el plă- 
tea tribut turcilor, de la care a şi primit domnia pe viaţă, în 
1699, aceasta fiindu-i întărită, probabil, în 1703, cu prilejul 
vizitei la Adrianopol. 

Despre primirea domniei pe viață mărturiseşte chiar 
principele muntean, în însemnările sale de taină”. Astfel, 
la anul 7207-7208, care corespunde anului de la Hristos 1699, 
Brâncoveanu nota: „Februarie 8 dni, Miercuri, au venit Du- 
mitraşco Racoviţă şi cu Barbul Cornei de la Odrii, cu vestea 
că ni s-au dat domnia cu hatişerif în toată viața noastră” ”. 
La 17 februarie, domnul nota din nou: „Vineri, au venit 
Frăţilă iuzbaşa, de la Odrii, cu veste că au tras împăratul 
hatul la baratul care ne-au făcut ca să ne fie domnia în toată 
viața nostră”*, pentru ca, la 13 aprilie, să scrie: „Aprilie 
13 dni, Joi, în Sărbători, au venit Agă de la Împărăţie, cu 
hatişerif i caftan de domnie, cum că ni s-au dat în toată 


* Pentru statutul politico-juridic al Ţărilor Române în raport 
cu Imperiul Otoman, vezi M. Maxim, Țările Române şi Imperiul 
Otoman, în Istoria românilor, vol. V, coord. V. Cândea, Bucureşti, 
2003, pp. 803-851, sau Idem, Țările Române şi Înalta Poartă. Cadrul 
juridic al relațiilor româno-otomane în Evul Mediu, Bucureşti, 1993. 

* Însemnările făcute de domnul muntean au fost publicate 
de E. Vîrtosu, în Însemnările de taină ale lui Constantin-Vodă Brân- 
coveanu, Bucureşti, 1942. 

* Ibidem, p. 186. 

% Ibidem. 


35 


Mărturii despre Sfinții Martiri Brâncoveni: 


viața noastră””. Prin urmare, Brâncoveanu scria că i s-a dat 


domnia pe viață, cu acte, hatişerif şi berat, semnate „au tras 
Împăratul hatul la baratul”* de sultan. Hatişeriful şi caf- 
tanul de domnie vin în țară, printr-un agă, abia în aprilie, 
însă situaţia era clarificată încă din februarie, în timp ce 
informația sosise mai repede, adusă domnului chiar de 
Dumitraşco Racoviţă, cel care va complota, în cele din 
urmă, la detronarea lui Brâncoveanu. Acordarea de către 
turci a domniei pe viaţă era un fapt atipic, căci domnii, 
mai ales din veacul al XVI-lea, de când crescuse depen- 
denţa Ţărilor Române față de Imperiul Otoman, erau 
schimbaţi frecvent şi chiar mutați dintr-o ţară în alta. Cu 
câteva excepții, media domniilor a fost de trei ani în se- 
colul al XVI-lea, aşa cum remarcau şi călătorii străini. În 
perioada fanariotă se va ajunge la o mai deasă schimbare 
a domnilor, pentru ca, apoi, prin Hatişeriful de la Gul- 
hane, din 1802, durata domniei să se stabilească la şapte 
ani. Ulterior, prin Tratatul de la Adrianopol, din 1829, 
domnia se va da pe viaţă şi, prin Convenţia de la Balta 
Liman, din 1849, a rămas fixată la şapte ani. 

La fel cum dovedise prudenţă şi față de Imperiul Habs- 
burgic, Constantin Brâncoveanu păstra rezervă şi față de 
o alianță deschisă cu ruşii, deoarece aceştia s-au aflat, 
până în 1709, antrenați în războiul nordic, cu Suedia, ne- 
fiind interesați de o implicare directă în Balcani, într-un 
război antiotoman. Neţinând seama de situația reală, Can- 
tacuzinii duceau o politică aproape independentă față de 
domn, cu sprijinirea directă a Rusiei. De pildă, în 1711, în 


” Ibidem. 
% Ibidem. 

lupta de la Stănileşti, spătarul Toma Cantacuzino, dezer- 
tând, a fugit cu o parte din oaste în ajutorul ruşilor, dar, aşa 
cum se ştie, aceştia au suferit o grea înfrângere din partea 
turcilor. În taină însă, Brâncoveanu întreținea corespon- 
dență diplomatică atât cu Imperiul Habsburgic, cât şi cu 
Rusia, fiind apreciat de ambele puteri şi primind titlu de 
principe al Imperiului Habsburgic, în 1695, cât şi decorații 
cu crucea Sf. Andrei din partea țarului. Se remarcă, aşadar, 
discernământul politic al domnului muntean, care, deşi 
căuta alianțe antiotomane, nu se avânta în acțiuni care nu 
ar fi avut şansă de izbândă şi care ar fi pus țara în pericol 
față de Imperiul Otoman. Brâncoveanu se opune politicii 
prea deschise față de Rusia manifestate de familia Can- 
tacuzino şi ia anumite măsuri, între care şi îndepărtarea 
de la putere a spătarului Mihai Cantacuzino, în 1706, căci, 
la acea vreme, ruşii nu încheiaseră încă războiul nordic. 
După dezertarea lui Toma Cantacuzino, domnul îi confiscă 
acestuia averile pentru viclenie, şi astfel devine inevita- 
bilă ruptura dintre principe şi membrii familiei Canta- 
cuzino, care uneltesc de acum, la Poartă, schimbarea dom- 
nului. Interesant este că aceştia l-au pârât pe domn turcilor 
că are corespondenţă cu puteri antiotomane, tocmai ei, 
care au ajuns în conflict cu Brâncoveanu pentru că optau 
pentru o politică antiotomană deschisă”! Se vede clar că 


” Pentru politica externă a domnului muntean, vezi, de pildă, 
P. Cernovodeanu, Epoca lui Constantin Brâncoveanu, în Istoria româ- 
nilor, vol. V, coord. V. Cândea, Bucureşti, 2003, pp. 248-269; Idem, În 
vâltoarea primejdiilor. Politica externă şi diplomația promovate de Con- 
stantin Brâncoveanu (1688-1714), Bucureşti, 1997; C. Bălan, Domnia şi 
personalitatea voievodului Constantin Brâncoveanu. Unele considerații, 
în „Revista de Istorie”, t. 41, 1988, nr. 4, pp. 841-860. 

se urmărea preluarea puterii, în familia Cantacuzino, prin 
înlăturarea lui Brâncoveanu. 

Ştirile transmise prin presa vremii pun accentul pe do- 
rința turcilor de a lua averile domnului muntean, în timp 
ce corespondența diplomatică, fără a neglija aspectul bogă- 
țiilor, enumeră şi alte motive ale mazilirii principelui valah. 
Astfel, în raportul său din septembrie 1714, Hochepied 
scria: „Aşa că în aceasta par a-i fi stat crimele, că a avut 
prea multă avere. Deşi sunt destule pretexte de învinuire: 
că a avut corespondenţă cu Țarul din Moscova”!”. Legăturile 
lui cu Rusia!!, comunicate turcilor de boieri, erau adevă- 
rate, domnul purtând o corespondență intensă cu țarul 
Petru 1 în vederea închegării unei alianţe antiotomane. De 
pildă, în 1697, emisarul domnului muntean propunea 
țarului o colaborare militară de mare anvergură, cu impli- 
carea popoarelor balcanice aflate sub dominație otomană!”. 

În porunca sultanului Ahmed al III-lea către mubaşirul 
Mustafa, din martie 1714, se cerea prinderea şi aducerea la 
Poartă a lui Brâncoveanu şi a fiilor săi, accentul punân- 
du-se pe vina de trădare a voievodului muntean față de 
Înalta Poartă, vină care, potrivit şeriatului, aducea moartea 
vinovatului, deoarece, spune textul, principele muntean avea 
legământ cu sultanul, adică se afla în relaţii de vasalitate față 
de acesta. „Hainul domn însă i-a ajutat pe ghiauri”, adică 
pe nemusulmani, pe creştini, care sunt, aşa cum se spune 


'% Raportul lui Hochepied, la N. Iorga, Documente privitoare 
la Constantin Vodă Brâncoveanu, ed. cit., p. 139. 

1% Vezi, de exemplu, Gh. Cardaş, Legăturile între Petru cel Mare 
şi Constantin Brâncoveanu, în „Studii“, III, 1950, nr. 3, pp. 169-177. 

1% Detalii în P. Cernovodeanu, Epoca lui Constantin Brâncoveanu, 
în loc. cit., p. 262. 

în document, „vrăjmaşii credinţei şi ai statului otoman”. 
I se reproşa lui Brâncoveanu că i-a ajutat pe ruşi în răz- 
boiul acestora contra otomanilor: „Constantin a călăuzit 
atacul şi biruința tagmei ghiaurilor asupra țărilor mele 
bine păzite, ajutând cu zaherele şi în alte chipuri”'*. Actul 
menționează în continuare că, „întrucât trădarea şi josnicia 
lui s-au adeverit una după alta, problema menționată a 
fost supusă atenției actualului şeyh-ul-islam şi muftiu al 


oamenilor” 19 


„care a stabilit că, dacă se va dovedi că, „pe 
când era dimpreună, şi în alianţă, şi în înțelegere, şi avea 
legământ cu sultanul, voievodul menţionat s-a dedat la 
trădare şi abuzuri, şi, unindu-se cu ghiaurii, care sunt vrăj- 
maşii credinței şi statului, i-a ajutat şi i-a sprijinit”!%, 
atunci se impune, potrivit şeriatului, uciderea sa. Se preciza 
apoi confiscarea banilor şi bunurilor, precum şi omorârea 
domnului, a fiilor şi ginerilor lui, dacă aceştia vor opune 
rezistență, precum şi obligativitatea trimiterii capetelor lor 
la Istanbul. Trădarea era o vină gravă, o încălcare a legămân- 
tului care prevederea ca domnul să fie prieten prietenilor şi 
duşman duşmanilor sultanului (dosta dost ve duşmana duş- 
man olub) şi vina aceasta avea o componentă religioasă, 
deoarece însuşi haraciul era văzut nu doar sub forma sa 
financiară, ci şi ca o răscumpărare a păcii islamice. Prin 
urmare, având corespondenţă cu puterile creştine, dom- 
nul muntean şi-a primejduit viața. 


'% Actul din martie 1714 a fost publicat, în limba turcă şi în 
traducere românească, de V. Veliman, Relaţiile româno-otomane (1711- 
1821). Documente turceşti, Bucureşti, 1984, doc. nr. 11, pp. 85-88. 

'% Jbidem, p. 87. 

'% Jbidem. 

Sursele interne amintesc câteva fapte neobişnuite întâm- 
plate în acea vreme în legătură cu moartea Brâncovenilor. 
De pildă, Cronica anonimă nota că, imediat după uciderea 
domnului muntean: „Dumnezeu ce nu se înşală niciodată 
au început a trimite şi minuni în lume pentru ca să cunoască 
toți că nu sunt Şăităneştii şi cu ai lor dumnezei, ci este 
Dumnezeu acela mare şi puternic, care face minuni sin- 
gur. Însă întâia minune au fost că, trimițând Ştefan-vodă pe 
doamna sa şi pe coconii lui la Mănăstirea Dintr-un Lemn, 
unde este o icoană a Maicii Precistii, făcătoare de minuni, 
pentru închinăciune, întâmplându-se în zioa de Sânta Maria 
mare, adică Adormirea Precistii, de era acolo doamna la 
mănăstire, în care zi şi la Țarigrad au tăiat pe Costandin 
vodă şi coconii lui (o minune!), într-aceeaşi zi au lovit pe 
această doamnă a lui Ştefan-vodă nevoie, lovitură, îndră- 
cire, cât s-au spăriat toți câți era acolo cu dânsa şi se mira 
ce să-i facă. Şi multă vreme cu acea îndrăcire au fost. Şi 
această întâmplare fiind, iar n-au venit Ştefan-vodă'* cu ai 
lor la cunoştinţă ca să-şi vază păcatele ce le-au făcut, pentru 
care Dumnezeu şi minune mare au făcut de s-au îndrăcit 
doamna sa”!. 


1% Stefan Cantacuzino şi tatăl său, Constantin, care au com- 
plotat împotriva lui Brâncoveanu, au fost sugrumaţi de turci, în 
1716. Vezi D. Cantemir, op. cit., p. 101: „în săptămâna Preasfintei 
Treimi (căreia ei nu i-au păstrat credinţă), în 1716, iunie, ziua 7, 
la ceasurile patru din noapte, a fost gâtuit mai întâi Ştefan, apoi 
tatăl său, Constantin, iar capetele lor, jupuite şi umplute cu bum- 
bac, au fost trimise vizirului la Adrianopol, iar trupurile, aruncate în 
mare” (vezi şi Ep. Gherasim Cristea, Pedeapsa lui Dumnezeu pen- 
tru uciderea Sfinților Brâncoveni, în Constantin Basarab Brâncoveanu, 
ed. cit., pp. 493-498). 

'% Istoria Țării Româneşti de la octombrie 1688 până la martie 1717 
(Cronica anonimă despre Brâncoveanu), ed. cit., p. 302. 

Cronica spune clar că, în aceeaşi zi în care era omorât 
Brâncoveanu la Istanbul, soția lui Ştefan Cantacuzino, care 
era noul domn şi care complotase la înlăturarea predece- 
sorului său, s-a dus la Mănăstirea Dintr-un Lemn, pentru a 
se închina la o icoană făcătoare de minuni a Maicii Domnu- 
lui, fiind praznicul Adormirii Maicii Domnului. Atunci, ea 
s-a îndrăcit, de s-au speriat toți, şi multă vreme a rămas 
aşa, însă - spune autorul cu tristețe - faptul nu a fost luat în 
seamă de Ştefan Cantacuzino şi ai săi pentru a se îndrepta, 
ei nevăzând că acesta era un semn de la Domnul dat lor 
spre a se pocăi de păcatul săvârşit, adică cel împotriva lui 
Constantin Brâncoveanu. Minunea este dată, spune auto- 
rul, pentru a se vedea că nu Şăităneştii sunt dumnezeii, ci 
Dumnezeu este cel puternic. Termenul de Şăităneşti întâlnit 
în text se referă la familia Cantacuzino, porecla de „Şeitan 
oglu”, în turcă „fiul diavolului”, fiind dată lui Mihai Can- 
tacuzino, tatăl lui Andronic şi bunicul lui Constantin Can- 
tacuzino, marele postelnic, unul dintre întemeietorii fa- 
miliei Cantacuzino în Țara Românească, familia fiind de 
origine bizantină. Constantin Cantacuzino postelnicul este 
tatăl lui Constantin Cantacuzino marele stolnic, „hoțul acel 
bătrân”!*, unchiul lui Constantin Brâncoveanu, frate cu 
Stanca, mama sa, şi cu Şerban, fostul domn. 

Evenimentul îndrăcirii Păunei, soția lui Ştefan Canta- 
cuzino, este relatat şi de o altă cronică, anume cea scrisă 
de Radu Popescu, care notează: „lar aici în țară s-au arătat 
o minune mare, care iaste vrednică de scris. Fiind doamna 


'% Aşa îl numeşte cronica lui Radu Popescu pe Constantin 
Cantacuzino stolnicul, acuzându-l de complotare împotriva lui 
Constantin Brâncoveanu. Vezi Radu Popescu, Istoriile domnilor 
Țării Rumâneşti, în Cronici brâncoveneşti, ed. citată, p. 324. 


41 


Mărturii despre Sfinții Martiri Brâncoveni: 


lui Ştefan-vodă la Mănăstirea Dintr-un Lemn, mergând pen- 
tru evlavie, în zuoa de Sântă Maria Mare, cându l-au tăiat 
pe Costandin-vodă şi pe feciorii lui la Țarigrad, într-acea 
zi o au ajunsu şi pă doamna la mănăstire o nevoie mare, 
dă făcea toate grozăviile şi ei nicicum socotia că au venit 
bătaia lui Dumnezeu, de plăteşte după faptele lor”!*. 

Un alt fapt interesant este relatat de secretarul dom- 
nului, Anton Maria Del Chiaro, pe care acesta îl aflase, 
după cum însuşi mărturiseşte, de la fiicele lui Constantin 
Brâncoveanu. Del Chiaro spune că, în martie 1714, cu câteva 
zile numai înainte de mazilirea domnului, fiica cea mare 
a sa, Stanca, s-a îmbolnăvit şi peste câteva zile a şi murit. 
Înainte de a muri însă: „în agonie chemă pe Doamna, 
mama ei şi surorile ei, arătându-le, halucinând, o ceată de 
turci care zmuceşte de grumaz pe tatăl ei, voind să-l ducă 
la Constantinopol. Cu greu fu liniştită de cei din jurul ei, 
dar muri după câteva ore”!". 

Aşa cum am văzut, numeroase surse din secolele XVIII-XIX 
prezintă, mai laconic sau mai detaliat, însă într-un mod 
impresionant, sfârşitul lui Constantin Brâncoveanu, uci- 
derea sa şi a familiei la Istanbul, în data de 15 august 1714. 
Moartea sa, de o cruzime neobişnuită, care a zguduit şi pe 
contemporanii săi, este una martirică, el refuzând să-şi 
abandoneze credinţa pentru a-şi salva viaţa. Sfârşitul său, 
care i-a adus cununa muceniciei, venea să împlinească însă 
o viață dedicată sprijinirii Ortodoxiei, deopotrivă în Ţările 
Române şi în spații aflate sub stăpânire islamică. 


'% Ibidem, p. 325. 
"9 Anton Maria Del Chiaro, op. cit., p. 120. 

Constantin Brâncoveanu a manifestat, pe toată durata 
domniei sale (1688-1714), o grijă deosebită față de sprijinirea 
Ortodoxiei, acest lucru materializându-se prin ctitorii de 
lăcaşuri sfinte, înzestrate cu danii în bani, moşii, veşminte 
preoțeşti şi cărți liturgice, acestea din urmă fiind tipărite 
în mai multe centre din Ţara Românească, domnul sus- 
ținând din plin activitatea tipografică. O grijă deosebită 
a avut domnul muntean față de românii ortodocşi din 
Transilvania, care, după ce în veacul al XVII-lea avuseseră 
de înfruntat presiunea calvină, se confruntau acum cu pe- 
ricolul trecerii forțate la unirea cu Roma. Pentru ajutarea 
românilor transilvăneni, Brâncoveanu a folosit mai multe 
mijloace. Se crede că, dincolo de sprijinul material în bani 
sau cărți de cult, voievodul muntean a recurs şi la activitate 
diplomatică, intervenind la Viena, pentru libertatea de cult 
a acestora!"!. La stăruințele sale, împăratul Leopold emite 
două diplome, la 12 septembrie şi 12 decembrie 1701, 
pentru ca românii să nu fie siliți să se unească cu Roma. 
Legăturile politice ale lui Brâncoveanu cu Anglia au fost, 
de asemenea, puse în slujba apărării Ortodoxiei din Tran- 
silvania, Anglia susținând la Viena revendicările românilor 
ortodocşi din Transilvania, sprijinite de domnul muntean”. 

Construirea de lăcaşuri de cult sau repararea celor ante- 
rioare a fost un alt mod de ajutorare a românilor transil- 
văneni. În 1697, Brâncoveanu a ridicat Biserica „Sf. Nicolae” 


"1 St. Meteş, Relaţiile Bisericii româneşti ortodoxe din Ardeal cu 
Principatele Române în veacul al VIII-lea, Sibiu, 1928, pp. 10-11. 

'* Despre aceste aspecte, vezi A. Pippidi, Un episod al rela- 
țiilor româno-engleze: Corespondența dintre Constantin Brâncoveanu şi 
lordul Paget, în Constantin Brâncoveanu, ed. P. Cernovodeanu, FI. Con- 
stantiniu, Bucureşti, 1989, p. 140. 

din Făgăraş, căreia, la 17 octombrie 1699, îi dă dreptul să 
preia o parte din veniturile vămii domneşti de la Rucăr. 
Cronica lui Radu Greceanu consemnează evenimentul, spu- 
nând: „Pentru că neavându creştinii de acolo biserică, tri- 
mis-au la măria sa, cu multe rugăciuni, ca să le facă o bise- 
rică şi, neapărându-se măria sa de un lucru dumnezeiescu 
ca acesta, stătut-au bucuros după rugăciunea lor şi au tri- 
mis de au făcut biserică mare şi frumoasă, întru pomenirea 
şi cinstirea celui mare făcători de minuni, Sfântul Nicolae 
Mirlicheischii”!*. La Sâmbăta de Sus, judeţul Braşov, dom- 
nul muntean a construit o biserică de zid în locul celei an- 
terioare, de lemn, lăcaş ce va fi ulterior dărâmat cu tunu- 
rile, în încercarea autorităților habsburgice de a distruge 
Ortodoxia din Transilvania. De asemenea, domnul muntean 
reface biserica de la Ocna Sibiului. Sibiul şi Braşovul, care 
s-au bucurat de atenţia principelui din Ţara Românească, 
vor deveni, la sfârşitul veacului al XVII-lea, dar mai ales în 
secolul al XVIII-lea, două centre cu o cultură ortodoxă pu- 
ternică, fiind sprijinite de comunităţile greceşti"! de aici, 
care îşi înființează şcoli şi biserici cu predare şi slujire în 
limba greacă. Păstrând legătura cu alte centre ortodoxe, 
precum Epirul ori Trapezuntul, comunitățile greceşti de 


"3 Radu Greceanu, Începătura istorii vieții luminatului şi prea- 
creştinului domnului Țării Rumâneşti, lo Costandin Brâncoveanu Basarab 
voievod, dă când Dumnezeu cu domnia l-au încoronat, pentru vremile 
şi întâmplările ce în pământul acesta, în zilele mării sale, s-au întâm- 
plat (în continuare Începătura istorii), în Cronici brâncovenești, ed. cit., 
p. 85. 

" Pentru comunitățile greceşti din Transilvania, vezi A.E. Ka- 
rathanasis, Elenismul în Transilvania, Bucureşti, 2003. 

aici, care obțin din partea principilor Transilvaniei dreptul 
de autoadministrare, aduc în aceste două oraşe transil-vă- 
nene cărți de cult dogmatice şi apologetice. De pildă, în 1661, 
mitropolitul Leontie din Pafos (Cipru) lasă ca donație, la 
moartea sa, în 1661, bibliotecii greceşti din Sibiu, ediţii 
venețiene din Noul şi Vechiul Testament, Evanghelie, Octoih, 
Psaltire, Triod'”. Printre alţi donatori de cărți ortodoxe îl 
găsim şi pe patriarhul de Ierusalim, Dosithei Notara, cel 
care a stat o vreme la curtea lui Brâncoveanu şi care a co- 
respondat cu Athanasie Anghel, încercând să-l întoarcă 
la ortodoxie. 

Constantin Brâncoveanu îi sprijină, la rândul său, pe 
românii din Transilvania, trimițându-le cărți. Astfel, danii 
importante găsim către Mitropolia din Alba-lulia, Biserica 
din Şcheii Braşovului, Mănăstirea Sâmbăta de Sus. La bise- 
rica din Şcheii Braşovului se aflau, aşa cum vedem dintr-un 
inventar al cărților bibliotecii din secolele XVII-XIX, două- 
zeci de cărți brâncoveneşti, multe dăruite de domnul însuşi, 
precum Biblia, două exemplare din Mărgăritare, scrise de 
Sf. loan Gură de Aur, douăsprezece Mineie, un Triod, un Pen- 
ticostar, un Apostol! Largă circulaţie în Transilvania au 
Pravoslavnica mărturisire, tipărită la Buzău, în 1691 (ba- 
zele tipografiei de la Buzău fiind puse de fostul episcop 
de Huşi, Mitrofan, cu sprijinul lui Brâncoveanu, în 1691), 
şi lucrarea lui Maxim Peloponezianul, Carte sau lumină, 


"5 Ibidem, p. 64. 

"'* L.A. Pop, Domnia lui Constantin Brâncoveanu şi românii din 
Transilvania - realitate istorică şi reflectare în istoriografia românească 
transilvăneană din secolul XVIII, în Constantin Brâncoveanu, ed. P. Cer- 
novodeanu, FI. Constantiniu, ed. cit., p. 63. 

tipărită la Snagov, în 1699'”. Tipăriturile''* din centrele 
muntene Bucureşti, Snagov, Târgovişte, Buzău şi Râmnic 
ajung, nu doar la mănăstiri celebre din Transilvania, ci şi 
în sate izolate, unde găsim cărți păstrate şi după acțiu- 
nea lui Bucow din 1761. De exemplu, la biserica din satul 
Trestia, jud. Hunedoara, s-au păstrat opt cărți editate în Ţara 
Românească, iar în biserica de lemn din satul Vălişoara, 
din acelaşi judeţ, s-au găsit şapte exemplare de tipărituri 
muntene, printre care un Apostol tipărit la Buzău, în 1704, 
şi un Liturghier apărut la Târgovişte, în 1713", numeroase 


cărți de cult scăpând neconfiscate de autorități'. Pentru 


1 Detalii la 1. Cristache-Panait, Carte, artă şi istorie în Tran- 
siloania secolului al XVIII-lea. Un capitol al difuzării culturii brân- 
coveneşti (în continuare Carte, artă şi istorie), în „Studii şi cercetări 
de Istoria Artei. Seria artă plastică”, 1989, nr. 36, pp. 39-52. 

"5 Între cărţile editate în timpul şi din porunca lui Constan- 
tin Brâncoveanu se numără lucrări apologetice, precum cea a lui 
Maxim Peloponezianul, Manual în contra schismei papistaşilor, Bu- 
cureşti, 1690; cărți de cult, precum Slujba Sfintei Paraschiva celei Nouă 
şi a Sfântului Grigorie Decapolitul, Bucureşti, 1692, ori Evanghelia 
greco-română, Bucureşti, 1693, sau lucrări din literatura patris- 
tică. Singura carte laică tipărită de domn este Gramatica slovenească, 
a lui Meletie Smotrițki, apărută la Snagov, în 1697. Vezi D. Bădără, 
Tiparul românesc la sfârşitul secolului al XVII-lea şi începutul seco- 
lului al XVIII-lea, Brăila, 1998, pp. 144-146. 

1 [, Cristache-Panait, Contribuţii la cunoaşterea relațiilor cultu- 
rale ale populației româneşti din Transilvania cu Ţara Românească în 
sec. al XVII-lea, Bucureşti, 1973, p. 16. 

'% Pentru politica de confiscare a cărţilor ortodoxe în Tran- 
silvania, interesant este un raport din 1792, păstrat la Arhivele 
Voivodinei, care arăta că autoritățile habsburgice au confiscat, în 
21 de comune din Banat, 60 de cărți de cult editate în Ţara Româ- 
nească. Actul este menționat de V. Cândea, Mărturii româneşti peste 
hotare, vol. Il, Bucureşti, 1998, p. 302. 

tipărirea cărților în Transilvania, domnul muntean îl tri- 
mite la Alba-lulia pe Ştefan Iştvanovici, ucenicul mitropo- 
litului Ţării Româneşti, Sf. Antim Ivireanul. Iştvanovici 
reliefa meritul voievodului muntean în tipărirea cărților 
în Transilvania'”. 

Şi față de ierarhii transilvăneni Brâncoveanu a mani- 
festat grijă. Ne amintim, de pildă, de misiunea sa la Istan- 
bul, încă din 1681, aşadar înainte de a ajunge la domnie, 
cu scopul de a interveni la solii ardeleni Laszlo Csaki şi 
Kristof Pasko pentru eliberarea din închisoare a mitro- 
politului Sava Brancovici'”, care fusese întemnițat şi bătut 
pentru că nu acceptase campania de calvinizare susținută de 
principele Mihai Apaffi'%. În 1698, când a fost hirotonit 
la Bucureşti Athanasie Anghel ca mitropolit de Alba-lulia, 
acesta a primit cadou din partea domnului muntean cărți 
de cult, odăjdii arhiereşti, iar mitropoliei i s-au dat bani 
pentru ajutor. După trecerea lui Athanasie Anghel la unirea 
cu Roma, Constantin Brâncoveanu îi îndemna pe românii 
din Braşov să rămână neclintiți în credința lor, asigurându-i 
că Athanasie Anghel nu are voie, din partea autorităților 
habsburgice, să-i forțeze a se uni cu Roma. lată ce le scria, 
la 5 iulie 1701, în această privință, principele muntean bra- 
şovenilor: „iar molitva voastră şi dumneavoastră alți pra- 
voslavnici, cumcă nimic nu v-aţ lunecat, nici ați umblat 
după aceea, ce aț păzit curat legea ce pravoslavnică, care 
de la părinţii şi moşii voştri o aveţ, de aceasta foarte neu 
părut bine şi nem bucurat, căci cunoaştem că aţ făcut lucru 


1 [. Cristache-Panait, Carte, artă şi istorie, p. 40. 

' Sava Brancovici a fost canonizat în 1955 şi este prăznuit la 
24 aprilie, împreună cu Ilie lorest, un alt mitropolit al Transil- 
vaniei prigonit pentru păstrarea dreptei-credinţe. 

13 Vezi P. Cernovodeanu, În vâltoarea primejdiilor, ed. cit., p. 6. 

cinstit şi cuvios, plăcut lui Dumnezeu şi oamenilor celor 
înţelepţi, dela care Dumnezeu rugăm să vă întărească şi 
să vă păzească tot în ce strămoşească pravoslavnică lege, 
să o puteț ține şi păzi curată şi nezmintită, căci noi vedem 
şi de la curte împărătească dela Beci avem ştire, că dum- 
nelui piscupul n-are voe împărătească ca să facă silă oa- 
menilor, fără că numai cei ce vor vre de voia lor”!%. Bucu- 
rându-se că braşovenii au păstrat ortodoxia, Brâncoveanu îi 
asigura pe aceştia că şi alți creştini din Transilvania şi-au 
păstrat credinţa ortodoxă: „Înţeles-am că şi părinții dela 
Făgăraş şi alți creştini pravoslavnici, iarăşi asemene nimic nu 
s-au lunecat cu fire, ce şi-au păzit cinste legii sale, care şi de 
aceasta mult nem bucurat”, domnul muntean amintindu-le 
că îi va ajuta şi îi va păzi în continuare. 

Brâncoveanu ridică biserici în Ţara Românească. Chiar 
înainte de domnie, construieşte bisericile de la Potlogi, 
județul Dâmboviţa (1683), şi Mogoşoaia (1688), pentru ca 
apoi, odată ales domn, să continue activitatea ctitoricească, 
prin celebrele Mănăstiri Hurez (1690-1694, cea care trebuia 
să devină necropolă domnească) şi Mamul (1696) din ju- 
dețul Vâlcea, Sf. Gheorghe Nou, Sf. loan Grecesc, Sf. Sava 
din Bucureşti fiind refăcute de domn, rămânând celebru 
în arhitectură aşa-numitul stil brâncovenesc, folosit şi în 
perioada următoare'*. 


1 S. Stinghe, Documente privitoare la trecutul romînilor din 
Şchei (1700-1783), Braşov, 1901, pp. 15-16. 

'% Ibidem, p. 16. 

1 Vezi, de exemplu, R. Theodorescu, Constantin Brâncoveanu, 
between the “House of Books“ and Europe, Bucureşti, 2006; G. Po- 
pescu-Vâlcea, Constantin Brâncoveanu, inițiator şi protector al unui 
nou stil de artă românească: stilul Brâncovenesc, în BOR, LXXXII, 1964, 
nr. 9-10, pp. 900-915. 

Domnul muntean a avut grijă să înzestreze mănăsti- 
rile ctitorite cu cărți de cult. Ne oprim asupra Mănăstirii 
Hurez, care, concepută fiind ca necropolă a familiei sale, 
a primit hramul Sfinților Constantin şi Elena, sfinții pro- 
tectori ai lui Brâncoveanu, şi a fost înzestrată cu cărți con- 
ținând slujba acestor sfinţi, între care remarcăm în mod 
special Paraclisul Sfinților Constantin şi Elena, tipărit la Sna- 
gov, în 1696. Considerăm că între ctitorirea Mănăstirii 
Hurez, târnosită în 1693, şi tipărirea paraclisului, în 1696, 
este o strânsă legătură, ambele opere fiind manifestări 
ale evlaviei domnului muntean față de sfinții săi protectori. 
Paraclisul din vremea lui Brâncoveanu a fost tipărit în limba 
slavonă, după un model grecesc şi, ulterior, a fost tradus 
în română, tot la Hurez, aşa cum ne arată două manu- 
scrise româneşti, din 1774'” şi 1776'%, păstrate în prezent 
la Biblioteca Academiei Române. Manuscrisul din 1774 
a fost scris de monahul Rafail de la Mănăstirea Hurezi, iar 
traducerea din 1776 s-a făcut „prin osteneala robului lui 
Dumnezeu Visarion ieromonah şi cu plata sfinţii sale chir 
Mihail ieromonah, ecleziarh al Mănăstirii Hurez, la mar- 
tie 11 dni, vă leat 1776”'”. Tipăritura din 1696 preciza că 
slujba trebuia să fie citită mai ales acolo unde era acest 
hram, iar activitatea de traducere şi copiere a acestora a fost 


' Biblioteca Academiei Române (BAR), Manuscrise-Carte 
rară, Ms. rom. 2521. Transcrierea Paraclisului şi comentarea manu- 
scriselor, la Oana-Mădălina Popescu, Paraclisul Sfinților Împărați 
Constantin şi Elena, în „Studii Teologice”, 2013, nr. 4, pp. 79-99. 

'% Biblioteca Academiei Române (BAR), Manuscrise-Carte 
rară, Ms. rom. 4913. 

' Biblioteca Academiei Române (BAR), Manuscrise-Carte 
rară, Ms. rom. 4913, f. 13v. 

fructificată, în veacul următor, la Hurez. Textul Paraclisului 
este important, pe de o parte, pentru că noi nu aveam un Pa- 
raclis al acestor sfinți în limba română, iar pe de altă parte, 
pentru că subliniază folosirea acestuia în mod concret, la 
slujbe, la Hurez, de-a lungul timpului. Observăm, totodată, 
că grija domnului era axată pe partea practică, a existenţei 
cărților de cult pentru viața de rugăciune în mănăstirea cti- 
torită, şi nu doar pe simpla ridicare de lăcaşuri de cult. 

Semnalăm în continuare un document interesant, care 
arată dragostea şi purtarea de grijă a domnului muntean 
față de persoanele dedicate vieții monahale, dar atestă şi 
viață de rugăciune în Munţii Buzăului, în biserici rupestre, 
în vremea lui Brâncoveanu. Ne referim la actul din 12 iunie 
1691'%, scris pe hârtie şi păstrat, actualmente, la secţia de 
manuscrise a Bibliotecii Academiei Române, prin care Con- 
stantin Brâncoveanu scuteşte de dijmărit bucatele călugă- 
riței Catrina, care locuia într-o biserică făcută de ea într-un 
munte din județul Buzău. Actul este dat „aceştii sărace 
de călugăriță, Catrina, cari au fost fata Jipei căpitan şi se 
află lăcuitoare la o biserică ce au făcut ia, într-un munte ot 
sud Buzău, ca să fie bucatele ei în pace şi scutite însă de 
dijmărit, de stupi”"”. 

În 1694, Constantin Brâncoveanu a transformat Şcoala 
de la Sf. Sava, care exista din vremea predecesorului său, 
în Academie Domnească'”?, ea devenind cel mai înalt for 


1% Biblioteca Academiei Române, Manuscrise-Carte rară, Do- 
cumente istorice, CCCLXV / 163. 

“1 Biblioteca Academiei Române, Manuscrise-Carte rară, Docu- 
mente istorice, CCCLXV / 163. 

'* Despre Academia Domnească, la A. Camariano-Cioran, 
Academiile domneşti din Bucureşti şi laşi, Bucureşti, 1971. 

de învățământ din ţară, cu programă de studiu similară 
instituțiilor de învățământ superior din acea vreme, veni- 
turile Academiei fiind asigurate, în mare parte, din dobânda 
banilor depuşi de domn la Banca Zecca din Veneţia'”, 
după cum însuşi domnul ne spune, într-un act din 1 sep- 
tembrie 1707: „făcut-am domnia mea ajutor sfintii aceştii 
case, ca să se poată păzi şi să se ajutoreze spre bună şi 
lăudată stare, adică pus-am domnia mea 30.000 de ducați 
la Ţeca a lui Sfântul Marco, care iaste la domniia veneți- 
ianilor, care bani i-am închinat să fie în vecie stătători la 
această sfântă biserică a Marelui Mucenic Gheorghe, metoh 
Sfântului Mormânt. Întărindu cu acestu hrisov al domnii 
mele, ca toată dobânda acelor 30.000 ducați, care face într-un 
an 900 de ducați, iar taleri fac 810, aceşti bani să se dea 
fără nici o îndoială la această sfântă mănăstire”. Refe- 
rindu-se la banii depuşi la Veneţia, Constantin Dapontes 
nota: „Această cantitate atât de mare nu s-a adunat de la 
supuşi, de la locuitorii țărei, adică de la haragi şi alte dări, 
după cum adună acum domnii actuali. Ci tote strânsoarea 
«de bani» era din veniturile lucrurilor lui, de la stupi, oi, 
boi, cai, porci, grădini şi pământuri şi din unele venituri 
domneşti ale cămărei, nu ale visteriei”!%>. 


1% Vezi C. Bălan, Cultura în Țara Românească şi Moldova, în Is- 
toria românilor, vol. V, ed. V. Cândea, Bucureşti, 2003, p. 877. 

'* Hrisovul din 1 septembrie 1707 este copiat în Condica Marii 
Logofeţii (1692-1714), ed. M. Bâzgan, Piteşti, 2009, doc. nr. 292, 
pp. 425-427. 

1» C. Erbiceanu, care publică textul lui Dapontes, confirmă 
cele spuse de cronicarul grec în această privință (Vezi C. Erbi- 
ceanu, Cronicarii greci carii au scris despre români în epoca fanariotă, 
Bucureşti, 1888, p. 172). 

Domnitorul a făcut numeroase danii în întreg spațiul 
ortodox'*, ajutând astfel mănăstirile athonite'”, cele sâr- 
beşti (de la Milesevo, Ravaniţa, Studeniţa), din Bulgaria, 
Mănăstirea Sumela din Anatolia, mănăstirea ctitorită de 
Constantin Pogonat din Rumelia, Panaghia de lângă la- 
nina, Mănăstirea Halki (acolo unde va sta o vreme trupul 
domnului după uciderea sa), precum şi Patriarhiile orien- 
tale de la Ierusalim, Alexandria şi Antiohia; a clădit, to- 
todată, biserici ortodoxe în Galata, la Istanbul (1698) şi la 
Ismail (1698). Activitatea sa religioasă este cunoscută în 
epocă şi apreciată chiar şi de persoane de alte credinţe; de 
pildă, anglicanul Edmund Chishull, care a făcut parte din 
suita fostului ambasador englez la Istanbul, lordul Paget, 
şi care a vizitat împreună cu acesta Ţara Românească în 
1702, nota despre domnul muntean, pe care-l cunoscuse 
personal, că este o fire „blândă şi îndatoritoare, mărini- 
mos, grijuliu de educarea familiei sale şi un mare ocrotitor 
al religiei, şi, prin urmare, darnic în cheltuielile pentru 
tipar şi împărțirea de cărți, ridicarea de mănăstiri, împo- 
dobirea bisericilor şi alte fapte evlavioase”!*. 


'% Pentru aceste aspecte, vezi T.G. Bulat, Daniile lui Constantin 
Vodă Brâncoveanu pentru orientul ortodox, în BOR, LXXXII, 1964, 
nr. 9-10, pp. 931-944; |. Rămureanu, Constantin Brâncoveanu - spri- 
jinitor al Ortodoxiei, în BOR, LXXXII, 1964, nr. 9-10, pp. 916-930; 
N. Șerbănescu, Constantin Brâncoveanu - ctitor de cultură româ- 
nească, în BOR, LXXXII, 1964, nr. 9-10, pp. 879-899. Vezi şi N. M. Po- 
pescu, Viața şi traiul domnului Țării Româneşti, Constantin Brân- 
coveanu, în BOR, XXXVIII, 1914-1915, nr. 4, pp. 355-382. 

1% P. Cernovodeanu, Constantin Brâncoveanu şi Muntele Athos, în 
„Revista Istorică”, IX, 1998, nr. 3-4, pp. 115-121. 

'% Relatarea lui Edmund Chishull, în Călători străini despre Ță- 
rile Române, vol. VIII, ed. cit., p. 197. 

Voievodul a trimis cărți în ținuturile ortodoxe aflate 
sub dominație musulmană, care nu aveau tipar, acesta ne- 
fiind permis de islam, tiparul românesc jucând, astfel, până 
la începutul veacului al XVIII-lea, un rol de mare însemnă- 
tate în întreg Orientul ortodox. Ne amintim în acest sens că, 
la rugămintea patriarhului de Antiohia, Athanasie Dabbas, 
care vizitase Ţara Românească în vremea lui Brâncoveanu, 
acesta din urmă i-a dăruit înaltului prelat o tiparniţă cu 
litere arabe, pe care o va duce la Alep, tiparniţă ce funcțio- 
nase inițial la Snagov şi care scosese la lumină un Li-tur- 
ghier greco-arab, în 1701, şi un Ceas-lov greco-arab, în anul 
următor'”. Brâncoveanu a sprijinit şi tipărirea cărților de 
cult cu caractere georgiene, pentru credincioşii de la Tiflis. 
Astfel apărea, în 1710, un Liturghier georgian, care cuprindea 
şi câteva versuri româneşti, scrise cu caractere georgiene, 
dedicate lui Wachtang VI'”. 

Prin exemplele înfăţişate mai sus, fără a urmări o pre- 
zentare exhaustivă a activităţii religioase a domnului mun- 
tean, care s-a bucurat de o atenţie deosebită din partea 
istoriografiei, am dorit să punctăm principalele direcții 
ale acesteia, pentru a înțelege mai bine că sfârşitul său 
martiric a încununat o viață dedicată apărării Ortodoxiei. 
Am văzut, aşadar, că sprijinul acordat Ortodoxiei în Ţările 
Române, dar şi în întreg; Orientul ortodox, a îmbrăcat mai 
multe forme, anume: danii în bani, obiecte de cult sau 
cărți tipărite (de mare valoare într-o epocă în care tiparul 


'% M. Păcurariu, Legăturile Țărilor Române cu Patriarhia Antiohiei, 
în „Studii Teologice” (în continuare ST), an XVI, 1964, nr. 9-10, 
pp. 606-607. 

1% G. Călinescu, Istoria literaturii române, de la origini până în 
prezent, Craiova, 1993, p. 11. 

nu era răspândit), precum şi ctitorirea de lăcaşuri sfinte sau 
repararea celor anterioare. De asemenea, prin legături po- 
litice şi diplomatice cu Anglia şi Imperiul Habsburgic, 
Brâncoveanu a încercat îmbunătățirea vieţii românilor din 
Transilvania, dorind ca aceştia să fie lăsați în mod liber 
să aleagă dacă vor sau nu să treacă la unirea cu Roma, 
fără a fi forțați de autorități. Odată cu mazilirea sa, din 
martie 1714, fostul domn muntean a fost nevoit să aleagă 
între păstrarea credinţei, cu prețul vieţii sale şi a copiilor săi, 
şi trecerea la islam. Aşa cum mărturisesc izvoarele con- 
temporane evenimentului, Brâncoveanu a preferat moar- 
tea în locul apostaziei, primind astfel cununa muceniciei, 
care a fost recunoscută imediat de contemporani, dar şi de 
istoriografie. 


Summary 


Keywords: martyrdom, Orthodoxy, Constantin Brâncoveanu, 
akathist hymn, martyr. 


The present study presents and analyzes the most 
significant historical sources about the religious activity and 
the death of Constantin Brâncoveanu, the ruler of Wallachia. 
Our investigation is focused on the execution of the Ro- 
manian sovereign, ordered by the Sultan Ahmed III, in 
1714, and it is based on the information offered by con- 
temporary sources of the witnesses to the tragic event. 
But, equally, we intend to outline the main directions of 
his religious activity, as these two aspects, put together, 
better shape the personality of the Romanian sovereign. 

Constantin- Vodă cu cei patru fii ai săi, Constantin, Ştefan, Radu şi Matei 


First, we can notice the abundance of sources, as the 
bloody and cruel execution shocked and horrified the 
witnesses and also the press of the time. The papers of the 
Dutch, French or German ambassadors to Istanbul reporting 
the events also insist on the period of the imprisonment, 
when Brâncoveanu and his family were persecuted and 
even tortured, in order to declare the fortune. Then, we 
remark that the historical sources put in light the possi- 
bility offered to Constantin Brâncoveanu to save his life by 
converting, to Islam, the opportunity which was constantly 
refused by the Romanian ruler. More, sons were killed, 
one by one, in front of their father, who encouraged them 
not to abandon their Orthodox faith. Under the circum- 
stances, his death was a real martyrdom, as Brâncoveanu 
preffered death to apostasy. He was considered a martyr 
immediately after his death and a beautiful akathist hymn 
was written in his honor by the metropolitan of Heracleea 
and the future Ecumenical Patriarch, Calinic. 

The martyrdom of the Romanian ruler crowned a life 
dedicated to supporting, the Orthodoxy. His constant 
activity of supporting the Orthodoxy was achieved by 
several specific methods. He built churches and monas- 
teries all over the Orthodox world, in the Romanian 
Principalities and also in Oriental countries, which were 
under Muslim government. Then, Constantin Brâncoveanu 
endowed the churches with estates, money, religious books 
and objects and liturgical vestments as well. He esta- 
blished printing houses in Wallachia, Transylvania and 
also in Oriental places, as Alep, for example, where im- 
portant liturgical and apologetical books were printed. He 
also applied to the Habsburg Empire and England as well, 
for the Romanians in Transylvania not to be forced to 
unite with the Catholic faith. 

